Sukan SEA Kemboja 2023: Malaysia singkir Thailand untuk ke pentas final
Oleh MUHAMAD ARDIE PUTRA SUHAIMI

10 Mei 2023, 8:07 pm
PHNOM PENH – Skuad badminton berpasukan lelaki negara mencipta kejutan apabila menyingkirkan juara bertahan, Thailand untuk mara ke pentas final temasya Sukan SEA Kemboja 2023 dengan keputusan 3-2 sebentar tadi.
Pada saingan yang berlangsung di Dewan Badminton Kompleks Sukan Nasional Morodok Techo petang tadi, wakil pertama yang turun beraksi merupakan Leong Jun Hao yang berentap dengan pemain ternama Thailand, Sitthikom Thammasin.
Di atas kertas, ranking Thammasin jauh mengatasi Jun Hao apabila pemain itu berada di tangga 34 dunia, sementara Jun Hao sekadar di tangga ke 64 dunia.
Bagaimanapun, Jun Hao mengenepikan faktor atas kertas ketika turun ke gelanggang dan berjaya menewaskan Thammasin dengan keputusan 21-13, 18-21, 10-21 selepas bertarung selama sejam.
Malaysia semakin selesa apabila beregu lelaki, Beh Chun Meng-Goh Boon Zhe menghadiahkan mata kedua negara dengan menewaskan Peeratchai Sukphun-Pakkapon Teeraratsakul dengan keputusan 21-16, 14-21, 21-15.
Namun, Thailand kembali merapatkan jurang menjadi 2-1 selepas wakil ketiga mereka, Panitchapon Teeraratsakul yang beraksi dalam acara perseorangan lelaki menumpaskan pemain negara, Ong Ken Yon dengan keputusan 17-21, 15-21.

Situasi semakin tegang buat kem Malaysia apabila beregu lelaki Thailand, Ruttanapak Outphong-Nantharn Yordphaisapong berjaya menumbangkan Chia Weijie-Liew Xun dengan keputusan 16-21, 14-21.
Perlawanan terpaksa ditentukan menerusi pertembungan peseorangan lelaki ketiga, dengan Malaysia mempertaruhkan Jacky Kok Jing Hong, sementara Thailand membariskan Saran Jamsri.
Jacky yang dipanggil saat akhir untuk menyertai skuad kali ini berjaya menyerap tekanan apabila menampikan aksi meyakinkan menentang Jamsri, dan berjaya mencatatkan kemenangan dengan keputusan 21-12, 21-13.
Malaysia akan menentang seteru tradisi, Indonesia di venue yang sama esok. – KOSMO! ONLINE


Anwar ulang gesaan penubuhan Dana Monetari Asia
Oleh KOSMO!

10 Mei 2023, 8:32 pm
PETALING JAYA – Perdana Menteri Datuk Seri Anwar Ibrahim mengulangi gesaan penubuhan Dana Monetari Asia menerusi ucapannya ketika menghadiri pembukaan dan sesi pleno Sidang Kemuncak ASEAN ke-42 2023, hari ini.
Anwar menerusi satu hantaran di Facebooknya berkata, ia sejajar dengan inisiatif ASEAN untuk mengukuhkan kebergantungan ekonomi dan jaringan keselamatan di rantau ini.
“Saya juga menyambut baik deklarasi para pemimpin untuk menggerakkan kesalinghubungan pembayaran serantau dan menggalakkan urus niaga mata wang tempatan.
“Mengenai Visi Pasca Komuniti ASEAN 2025, saya percaya, ASEAN perlu dapat mempamerkan keyakinan dan kesediaan yang lebih tinggi untuk merebut peluang bagi membawa perubahan positif kepada rakyat dan rantau ini,” katanya.
Dalam masa sama katanya, beliau turut menyentuh keperluan mengukuhkan geopolitik dan geoekonomi ASEAN dan membentuk ketertiban antarabangsa yang adil dan beretika.
“Ia selaras dengan konsep Malaysia Madani yang diperkenalkan Putrajaya.

“Pastinya keazaman dan kebersamaan anggota ASEAN perlu dituntut untuk mencari penyelesaian secara baik kepada isu Myanmar khususnya apabila Malaysia terpaksa bergelut dengan lebih 200,000 ribu pelarian Burma.
“Rantau ASEAN pasti boleh membangun bersama-sama!,” tambah beliau.
Terdahulu, Kosmo! melaporkan Anwar akan mengetuai delegasi Malaysia ke Sidang Kemuncak ASEAN ke-42 dan Mesyuarat Berkaitan yang dijadualkan berlangsung dari 10 hingga 11 Mei ini di Labuan Bajo, Nusa Tenggara Timur, Indonesia. – KOSMO! ONLINE


Mayat warga emas berlumuran darah ditemui dalam kereta Kancil
Oleh KOSMO!

10 Mei 2023, 7:25 pm
PETALING JAYA – Polis menahan seorang lelaki susulan penemuan satu mayat warga emas dalam sebuah kereta jenis Perodua Kancil warna hijau di sebuah kawasan lapang berhadapan Selayang Centre Point, Jalan Selayang Baru, Batu Caves semalam.
Ketua Polis Daerah Gombak, Asisten Komisioner Zainal Mohamed Mohamed berkata, mayat lelaki berusia 70an tersebut ditemui oleh orang awam kira-kira pukul 10.15 pagi, manakala suspek yang berusia 40an ditahan pukul 4.15 petang.
“Hasil siasatan awal mendapati mangsa beralamat di Selayang Baru. Mangsa berpakaian lengkap
berbaju kemeja dan berseluar slack panjang berada di bahagian pemandu dalam kereta dengan berlumuran darah.
“Pemeriksaan tubuh mendapati terdapat kesan kecederaan luka parah pada bahagian leher dan turut dijumpai satu objek tajam. (Mayat) mangsa dibawa ke Hospital Kuala Lumpur untuk bedah siasat,” katanya dalam satu kenyataan media hari ini.
Zainal Mohamed berkata, suspek ditahan reman selama tujuh hari sehingga 16 Mei ini bagi membantu siasatan di bawah Seksyen 302 Kanun Keseksaan yang memperuntukkan hukuman mati jika sabit kesalahan.
Menurut beliau, motif kejadian masih dalam siasatan dan orang ramai yang melihat atau mempunyai maklumat mengenai kejadian itu diminta tampil membantu siasatan polis.

“Hubungi Pegawai Penyiasat dalam kes ini, Asisten Superintendan (ASP) Puteri Noor Asiah Mohd. Sharif di talian 012-6718024 atau Ibu Pejabat Polis Daerah Gombak di talian 03-61262222,” katanya. – KOSMO! ONLINE


[VIDEO] ‘Tak masuk akal nak seksa’ – Aaron ada 9 ekor kucing
Oleh MOHD. HAIKAL ISA

10 Mei 2023, 8:09 pm
PETALING JAYA – “Harap pihak produksi akan bersuara.”
Demikian kenyataan pelakon Datuk Aaron Aziz berhubung keterlanjuran tindakannya menakut-nakutkan kucing dengan meletakkan ular di atas sangkar haiwan kesayangan ramai itu.
Aaron atau nama sebenarnya, Aaron Mustapha Aziz ketika ditemui Kosmo! usai sidang akhbar program realiti, MIC ON Selebriti hari ini berkata, dia dinasihatkan peguamnya untuk tidak memberi sebarang komen lanjut berkenaan perihal terbabit.
“Saya dah dinasihatkan peguam untuk tidak bercakap apa-apa. Apa yang nak diperkatakan, semua dah ada dalam Instagram saya.
“Bukan nak cakap saya teruk dikritik netizen tapi saya ambil langkah berjaga-jaga apa akan berlaku selepas ini.
“Peguam saya cakap, lebih baik jangan cakap apa-apa. Saya dah beri keterangan (dalam video dimuat naik dalam media sosial). Saya dah bela diri dalam video yang dikongsi,” katanya.
Kata pelakon filem KL Gangster itu lagi, dia tidak mahu apa yang berlaku membebankan emosi anak-anaknya yang kian membesar.
“Saya juga fikir tentang anak-anak saya mereka semua sedang jalani peperiksaan. Seorang di Jepun. Saya tak nak mental dan emosi mereka diganggu.

“Tak masuk akal saya nak seksa (kucing). Sebab 25 tahun saya jaga kucing sendiri. Harap pihak produksi akan bersuara.
“Sebab macam saya yang letak, saya yang semua itu. Saya cuma nak pertahankan diri. Harapnya, esok ke bila-bila, siapa-siapa dari pihak produksi dapat terangkan apa sebenarnya yang berlaku,” katanya yang memiliki sembilan ekor kucing di rumah sebagai haiwan peliharaan.
Terdahulu, Aaron membuat siaran langsung dalam aplikasi TikToknya sambil melakukan aksi meletakkan haiwan liar iaitu ular di atas sangkar kucing.
Perbuatan tersebut mendapat perhatian segelintir pihak termasuk Persatuan Haiwan Malaysia yang sangat peka dengan isu penyeksaan haiwan.
Hari ini menerusi muat naik video dalam Instagram, aktor kelahiran Singpura itu mengaku salah atas tindakannya memuat naik video live memaparkan dia meletakkan seekor ular sawa berdekatan sangkar menempatkan beberapa ekor kucing.

View this post on Instagram

A post shared by Kosmo! Online | Akaun Rasmi (@kosmo_online)

Bagaimanapun, pelakon asal Singapura itu kesal kerana dipersalahkan tanpa usul periksa dan menegaskan bahawa, video dikongsi adalah adegan untuk sebuah penerbitan yang tidak didedahkan judul atau produksinya.
“Silap saya buat live, mungkin saya ghairah kerana kali pertama berlakon dengan ular.
“Tapi, pertanyaan saya kepada pemilik ular (berlesen) tentang keadaan kucing tidak ditunjukkan.
“Saya diberitahu ular tersebut makan arnab, bukan kucing. Tapi, memang salah saya sebab kongsi video itu,” katanya. – KOSMO! ONLINE


Penduduk Jepun upah pakar ajar cara senyum
Oleh KOSMO!

10 Mei 2023, 5:30 pm
TOKYO – Sebilangan penduduk Jepun dilaporkan sanggup mengupah pakar untuk mengajar mereka cara mengukir senyuman di khalayak ramai selepas menyembunyikan wajah di sebalik pelitup muka selama tiga tahun ketika pandemik Covid-19, lapor portal berita MailOnline semalam.
Jepun baru sahaja mengisytiharkan penamatan sekatan Covid-19 dengan menghapuskan baki kawalan sempadan minggu lalu dan menamatkan peraturan pelitup muka pada Mac.
Orang ramai masih memilih untuk memakai pelitup muka ketika berada di luar, namun segelintir daripada mereka bimbang sekiranya terlupa cara untuk senyum kerana telah menutup wajah dengan terlalu lama.
Mereka bimbang sekiranya senyuman yang ditampilkan tidak asli dan ada yang khuatir untuk menunjukkan semula bahagian bawah wajah kepada orang lain.
Justeru, sebilangan penduduk Jepun cuba mendapatkan bantuan pakar untuk mencari cara mengekspresikan semula wajah mereka.
Bercakap kepada akhbar Japan Times, seorang jurulatih senyuman, Miho Kitano berkata: “Ada individu yang memberitahu bahawa walaupun tidak perlu memakai pelitup muka, mereka enggan menunjukkan bahagian bawah wajah kerana tidak tahu cara untuk tersenyum.

“Ada yang berkata mereka melihat banyak kedutan di sekeliling mata apabila tersenyum dan merasakan wajah mereka ‘kejung’ kerana sekian lama tidak menunjukkan ekspresi,” katanya.
Menurut Kitano, syarikatnya iaitu Smile Facial Muscle Association telah merekodkan peningkatan bilangan orang ramai yang ingin mencari cara untuk senyum semula.
‘Pakar senyuman akan memberi latihan dengan meminta peserta menggigit penyedut minuman bertujuan untuk menaikkan otot pipi dan membantu menampakkan gigi mereka,” katanya.  – Agensi


Muhammad Faiz kembali dilantik Pengerusi LKIM
Oleh MOHD. HUSNI MOHD. NOOR

10 Mei 2023, 6:23 pm
PUTRAJAYA – Ahli Dewan Undangan Negeri Permatang Pasir, Muhammad Faiz Fadzil kembali dilantik sebagai Pengerusi Lembaga Kemajuan Ikan Malaysia (LKIM) selepas menjawat jawatan sama pada 2018.
Pelantikan Muhammad Faiz yang juga Ahli Jawatankuasa Parti Amanah Negara (Amanah) diumumkan Menteri Pertanian dan Keterjaminan Makanan, Datuk Seri Mohamad Sabu menerusi kenyataan akhbar hari ini.
Mohamad berkata, Muhammad Faiz adalah antara lima individu dilantik bagi Pengerusi di lima buah Badan Berkanun Persekutuan di bawah kementeriannya berkuatkuasa 15 Mei ini.
Beliau berkata, kesemua pelantikan itu telah dipersetujui oleh Perdana Menteri, Datuk Seri Anwar Ibrahim.
“Empat individu lain termasuk Naib Presiden Amanah, Datuk Mahfuz Omar yang dilantik sebagai
Pengerusi Lembaga Pertubuhan Peladang manakala Aminuddin Zulkipli pula dilantik sebagai Pengerusi Lembaga Pemasaran Pertanian Persekutuan.
“Selain itu, Dr. Azman Ismail pula dilantik sebagai Pengerusi Institut Penyelidikan dan Kemajuan Pertanian Malaysia dan Sheikh Umar Bagharid Ali sebagai Pengerusi Lembaga Perindustrian Nanas Malaysia,” katanya. – KOSMO! ONLINE


Umar mampu lari bawah 46s – Zaiful
Oleh MUHAMMAD ZUHAILY BADLISHAH

10 Mei 2023, 5:43 pm
PETALING JAYA – Pemegang rekod baharu 400 meter (m) kebangsaan, Umar Osman berpotensi menjadi pelari pertama negara mencetak masa bawah 46 saat (s) dalam acaranya itu.
Keyakinan itu disuarakan Mohd. Zaiful Zainal Abidin selepas menyaksikan rekod kebangsaan miliknya berusia 22 tahun, 46.41 saat (s) dilakukan pada Kejohanan Olahraga Remaja Asia 2001 di Brunei lebur di tangan Umar.
Atlet berusia 20 tahun itu kini memecahkan rekod tersebut dengan catatan masa menakjubkan 46.34s ketika memenangi pingat emas Sukan SEA Kemboja 2023 di Stadium Nasional Morodok Techo, Phnom Penh semalam.
“Saya sudah tunggu 22 tahun untuk lihat siapa boleh pecahkan rekod saya pada 2001. Akhirnya Umar membuktikan membuktikan kewibawaannya untuk menjadi pemegang rekod baharu.
“Saya tak terkejut sebenarnya melihat Umar meraih pingat emas dengan catatan rekod baharu kebangsaan. Ia sudah terbukti dan saya yakin tidak lama lagi dia akan menjadi atlet 400m pertama negara berlari bawah 46s.
“Memang rasa sedih rekod dipecahkan tetapi saya juga bangga kerana menjadi aspirasi kepada seseorang. Semoga kejayaan ini akan membakar semangat lebih ramai atlet lain mengikut jejaknya,” katanya.

Kejayaan Umar sememangnya kejutan terbesar kerana tidak diletakkan sebagai prospek emas tetapi berjaya menewaskan dua atlet Filipina yang meraih perak dan gangsa, Umajesty Williams (46.52s) serta Frederick Ramirez (46.63s).
Ia sekali gus menamatkan penantian 14 tahun kem olahraga negara untuk meraih emas 400m lelaki sejak kali terakhir dimenangi oleh Zafril Zuslaini sewaktu edisi 2009 di Vientiane, Laos.
Difahamkan, catatan itu sepatutnya boleh melayakkan Umar dalam kategori B ke Sukan Asia Hangzhou di China pada September depan. – KOSMO! ONLINE


Lebih 1,000 pengunjung meriahkan sambutan Aidilfitri PLUS
Oleh MARLIA ZAKARIA

10 Mei 2023, 6:28 pm
PETALING JAYA – Kira-kira 1,000 pengunjung hadir memeriahkan Majlis Rumah Terbuka Hari Raya Aidilfitri PLUS Malaysia Berhad (PLUS) 2023, yang diadakan di sini, petang ini.
Selain pelbagai agensi media tempatan, pemegang taruh, agensi swasta, kerajaan dan syarikat berkaitan kerajaan (GLC), Menteri Kerja Raya (KKR), Datuk Seri Alexander Nanta Linggi turut hadir memeriahkan majlis.
Dalam majlis sama, Alexander Nanta juga mengambil kesempatan mengadakan lawatan ke Pusat Pemantauan Trafik (TMC), di Persada PLUS.
Beliau ketika lawatan tersebut turut menyatakan keterujaan dengan sistem yang digunakan di TMC itu untuk mengawal selia laluan di bawah kelolaan PLUS.
“Difahamkan sistem canggih ini sangat membantu untuk pastikan urusan keselamatan jalan raya sepanjang lebih 1000 kilometer ini.
“Jadi nampaknya dengan sistem terkini dan sangat canggih ini, saya yakin ia dapat mengesan apa yang berlaku dengan kadar segera,” katanya.

Lawatan tersebut turut disertai oleh Ketua Setiausaha KKR, Datuk Seri Hasnol Zam Zam Ahmad manakala taklimat lanjut ketika lawatan berlangsung, disampaikan oleh Pengarah Urusan PLUS yang baharu iaitu Datuk Nik Airina Nik Jaffar. – KOSMO! ONLINE


Perak yakin akan ada kajian selanjutnya isu Projek PSI
Oleh LIYANA RAMLI

10 Mei 2023, 6:10 pm
IPOH – Kerajaan negeri Perak yakin ada kajian selanjutnya yang akan dibuat bagi mengambil kira kebaikan dan keburukan kepada nelayan berikutan isu pembangunan Projek Pulau Pinang Selatan (PSI) yang akan dilaksanakan.
Menteri Besar Perak, Datuk Seri Saarani Mohamad berkata, walaupun Penilaian Impak Alam Sekitar (EIA) telah meluluskan projek itu, namun seperti yang diumumkan Perdana Menteri, Datuk Seri Anwar Ibrahim, kajian masih lagi boleh dibuat sama ada ia memberi lebih keburukan atau kebaikan kepada nelayan.
“Saya baca surat khabar pun, ada pro dan kontra. Ada sebahagian daripada nelayan yang menyokong sebab dengan siapnya projek itu, ia akan memberi lebih banyak ikan.
“Sebahagian lagi tidak menyokong bahawa dengan projek tersebut akan menyebabkan ikan lari ke tempat lain,” katanya kepada pemberita selepas Majlis Jamuan Hari Raya Aidilfitri di Bangunan Perak Darul Ridzuan di sini hari ini.
Menurutnya, satu kajian yang lebih konkrit perlu dibuat oleh badan bertanggungjawab tetapi bersifat neutral. – KOSMO! ONLINE


Lima loji di Johor berisiko berada di paras kritikal
Oleh MOHAMAD FAIZAL HASHIM

10 Mei 2023, 5:36 pm
JOHOR BAHRU – Lima loji rawatan air (LRA) di negeri ini berisiko berada di paras kritikal sekiranya keadaan fenomena El Nino berterusan sehingga Julai depan.
Pengerusi Jawatankuasa Kerja Raya, Pengangkutan dan Infrastruktur negeri, Ir. Mohamad Fazli Salleh berkata, loji itu dikenal pasti setelah ia pernah mempunyai rekod kekurangan bekalan air ketika negeri berdepan situasi sama beberapa tahun dahulu.
Beliau berkata, ia melibatkan LRA Lok Heng dan Sungai Gembut di Kota Tinggi, LRA Bukit Batu (Kulai), LRA Tenglu (Mersing) dan LRA Sultan Iskandar (Johor Bahru).
“Kita telah memantau kadar air semasa di 16 empangan di seluruh negeri Johor dari masa ke semasa, lima LRA yang diberi tumpuan itu kerana pernah ada rekod air berkurangan yang kita jangka boleh turun ke paras kritikal sekiranya cuaca panas berpanjangan.
“Untuk itu, kita telah melakukan pelan mitigasi dengan meletakkan beberapa pam air seperti di Sungai Johor, Sungai Tiram, Tasik Biru Seri Alam selain projek pemindahan air mentah dari Sungai Lukah kira-kira 10 juta liter sehari.
“Tindakan ini diambil sebagai langkah berjaga-jaga sekiranya keadaan Fenomena El Nino berterusan sehingga Julai dan tidak ada taburan hujan dalam tempoh itu,” katanya ketika ditemui pemberita ketika menghadiri Rumah Terbuka Aidilfitri Johor Corporation (JCorp) di Pusat Konvensyen Persada Johor, di sini hari ini.

Terdahulu, Suruhanjaya Perkhidmatan Air Negara (SPAN) dilaporkan menyenaraikan lapan negeri yang mudah dipengaruhi Fenomena El Nino yang menyebabkan cuaca kering dan panas melampau berdasarkan pengalaman kejadian itu pada 2015 dan 2016.
Negeri terbabit adalah Perlis, Kedah, Perak, Selangor, Melaka, Negeri Sembilan, Pahang dan Johor. – KOSMO! ONLINE


11 syarikat konsesi sedia laksana sistem bayaran tol terbuka
Oleh MARLIA ZAKARIA

10 Mei 2023, 6:05 pm
PETALING JAYA – Kira-kira 11 syarikat konsesi bersetuju untuk turut serta dalam pelaksanaan sistem pembayaran terbuka yang akan bermula September ini.
Menteri Kerja Raya Datuk Seri Alexander Nanta Linggi, berkata, tempoh pelaksanaan yang ditetapkan itu turut mengambil kira tahap keselamatan sistem yang membolehkan pengguna membayar tol menggunakan kad debit dan kredit itu.
“Seperti mana yang kita sedia maklum, ia akan dilaksanakan di 11 tol September ini, dan kita harap akan ada lagi syarikat yang tampil untuk bersama.
“Kita nak pastikan risiko keselamatan diminimakan sebab tu perbincangan mengambil masa.
“Tujuannya supaya isu-isu atau masalah tidak berlaku sebab tu ia tidak dilaksanakan tergesa-gesa,” katanya ketika mengadakan lawatan kerja ke Pusat Pemantauan Trafik PLUS Malaysia Berhad (PLUS), petang ini.
Sebelumnya media melaporkan, kerajaan memutuskan untuk memulakan sistem pembayaran tol terbuka hanya melibatkan lima lebuh raya di seluruh negara terlebih dahulu.

Tujuannya adalah bagi memastikan sistem itu dapat berfungsi dengan baik sebelum ia diperluaskan ke lebuh raya yang lain. – KOSMO! ONLINE


Penduduk gempar anak kambing mata satu lahir di Pandan Indah
Oleh KOSMO!

10 Mei 2023, 6:30 pm
JAKARTA – Kelahiran seekor anak kambing yang memiliki satu mata dan berwajah seperti manusia mengejutkan penduduk sebuah kampung di Indonesia, lapor akhbar Daily Star semalam.
Haiwan itu dilahirkan di Pandan Indah, daerah Lombok Tengah dan merupakan salah satu daripada dua anak kambing yang dilahirkan oleh seekor induk pada 7 Mei lalu.
Bentuk badan salah seekor daripadanya adalah normal, manakala seekor lagi kelihatan seakanp-akan manusia disebabkan janggutnya.
Jiran kepada pemilik kambing itu, Masdar Fardi, 26, berkata: “Kambing bermata satu itu agak pelik, tidak berbulu dan warnanya juga pelik.
“Wajahnya malah kelihatan seperti manusia disebabkan janggutnya,” katanya.
Anak kambing bermata satu itu kemudian dilaporkan mati 20 minit selepas ia dilahirkan, tetapi penduduk tempat sempat melihatnya.

Sejurus selepas kematiannya, pemilik haiwan itu, Suprapto, 30, menanamnya dalam tanah.
“Malam tadi (7 Mei), ramai penduduk ingin melihat kambing bermata satu. Malah penduduk dari Kampung Kabul datang melihat anak kambing itu,” tambah Masdar.
Menurut Ketua Agensi Pertanian Lombok Tengah, Taufikurrahman Puanote, anak kambing itu mengalami cyclopia iaitu sejenis kecacatan yang jarang berlaku. – Agensi


Wanita warga emas tinggal seorang ditemui mati dalam bilik
Oleh NOR SHAFAWATI YUP

10 Mei 2023, 5:44 pm
PORT DICKSON – Seorang wanita warga emas yang tinggal seorang diri ditemui mati di bilik sebuah rumah di Batu 8, Jalan Pantai Telok Kemang di sini semalam.
Ketua Polis Daerah Port Dickson, Superintendan Aidi Sham Mohamed berkata, pihaknya menerima maklumat berhubung penemuan mangsa berusia 67 tahun itu yang tidak sedarkan diri sebelum disahkan meninggal dunia pada pukul 12.30 tengah hari.
“Mangsa mempunyai sejarah rawatan darah tinggi dan kencing manis tinggal seorang diri. Warga emas itu dijumpai di dalam bilik kedua rumah tersebut.
“Pembantu Perubatan dari Hospital Port Dickson telah mengesahkan kematian mangsa di tempat kejadian pada pukul 1.30 tengah hari,” katanya dalam kenyataan di sini hari ini.
Mayat mangsa dihantar ke Hospital Tuanku Ja’afar (HTJ) Seremban untuk proses bedah siasat.
“Hasil bedah siasat yang dijalankan di Jabatan Perubatan Forensik HTJ pada pagi ini tidak menemukan sebarang perlakuan jenayah ke atas tubuh badan mangsa. Sebab kematian tidak dapat dikenal pasti,” ujarnya. – KOSMO! ONLINE


3 lelaki ditahan bersama senjata api, dadah
Oleh MASTURAH SURADI

10 Mei 2023, 5:54 pm
KOTA TINGGI – Lagak mencurigakan tiga lelaki ketika berada berhampiran masjid di Gugusan Adela di sini berjaya membawa kepada rampasan senjata api, senapang buatan sendiri dan dadah.
Ketua Polis Johor, Datuk Kamarul Zaman Mamat berkata tiga lelaki berusia 33 hingga 39 tahun itu ditahan kira-kira pukul 1 pagi hari ini oleh sepasukan anggota dari Bahagian Siasatan Jenayah Ibu Pejabat Daerah (IPD) Kota Tinggi.
Katanya, hasil pemeriksaan yang dijalankan berjaya merampas sepucuk pistol jenama Beretta Gardone VT, selaras senapang patah buatan sendiri bersama tiga butir peluru penabur, sebilah pisau juga satu kelopak berisi empat butir peluru 9 mm.
“Turut dirampas adalah satu plastik lutsinar disyaki dadah jenis ganja anggaran berat 0.9 gram serta dua balutan aluminium disyaki dadah jenis Eramin 5 anggaran berat 0.44 gram.
“Susulan itu, salah seorang suspek membawa pasukan polis ke sebuah rumah di Felda Tunggal dan menjumpai dua laras senapang angin buatan sendiri, satu butir peluru penabur, tiga kelongsong peluru penabur dan 10 biji guli,”katanya pada sidang akhbar di IPD Kota Tinggi hari ini.
Kamarul Zaman berkata, semakan mendapati kesemua suspek mempunyai rekod jenayah lampau termasuklah dikehendaki serta kesalahan jenayah dan dadah.

Katanya, kesemua suspek yang turut positif dadah kini ditahan reman selama tiga hari bermula 10 Mei hingga 12 Mei ini. – KOSMO! ONLINE


Kerjasama NCT, Perkeso sediakan akses lebih baik kepada pencari pekerjaan
Oleh KOSMO!

10 Mei 2023, 4:49 pm
PETALING JAYA – NCT Group of Companies (NCT) telah memeterai memorandum persefahaman dengan Lembaga Pertubuhan Keselamatan Sosial (Perkeso) baru-baru ini sebagai usaha untuk mempromosi peluang pekerjaan dan meningkat pemerolehan bakat dalam masyarakat di negeri Selangor.
Pengasas dan Pengarah Urusan NCT Group, Datuk Seri Yan Ngan Choy berkata, kerjasama itu menunjukkan komitmen syarikat untuk menawarkan lebih banyak peluang pekerjaan dan membangunkan pekerjaan berkemahiran di negeri tersebut khususnya dalam projek perindustrian berkaitan NCT Smart Industrial Park (NSIP).
Menurut beliau, daripada MoU tersebut, pusat satelit MYFutureJobs akan dibangunkan di NSIP untuk menyediakan akses yang lebih baik kepada pencari pekerjaan di laman portal pekerjaan.
“Untuk memudahkan penggunaan melalui MYFutureJobs, Perkeso akan menyediakan latihan praktikal untuk koordinator kerjaya dan perunding kerjaya bagi mendapatkan pencari pekerjaan melalui beberapa siri pertemuan.
“Selain itu, terdapat beberapa program yang akan disediakan kepada pencari pekerjaan termasuk bengkel kemahiran kebolehpasaran, ceramah kerjaya oleh pemimpin industri, sesi interbiu dan program menyediakan resume,” katanya dalam kenyataan yang dikeluarkan di sini.
Ngan Choy menjelaskan, melalui kerjasama dengan Perkeso, projek NSIP berharap dapat menawarkan lebih daripada 5,000 peluang pekerjaan semasa dalam tempoh pembinaan juga selepas ia telah disiapkan.

Dalam masa yang sama, Perkeso akan bekerjasama rapat dengan NCT Group untuk mempromosi dan meningkatkan kesedaran tentang pengetahuan berkaitan keselamatan serta kesihatan pekerja di tempat kerja. -KOSMO!ONLINE


MYStartup NXT akan diteruskan bantu pertumbuhan ekosistem startup
Oleh KOSMO!

10 Mei 2023, 5:05 pm
PETALING JAYA – Kementerian Sains, Teknologi dan Inovasi (MOSTI) melalui Cradle Fund Sdn. Bhd. (Cradle) melancarkan siri jelajah persidangan mikro iaitu MYStartup NXT, sebagai sebahagian daripada usaha untuk menjana ekosistem startup yang inklusif, berkesan dan mampan di Malaysia.
 Siri jelajah ini adalah hasil kesinambungan daripada inisiatif jelalah MYStartup sebelum ini.
Naib Presiden Kanan Pembangunan Ekosistem Cradle, Ahmad Kashfi Alwi berkata, siri jelajah MYStartup NXT bertujuan untuk membantu pertumbuhan ekosistem startup negara secara saksama.
Menurut beliau, program tersebut juga akan dapat  serta memastikan setiap komuniti startup tempatan, sama ada dari Lembah Klang, wilayah Utara atau Selatan, Pantai Timur atau Sabah dan Sarawak tidak terlepas daripada menerima faedah program yang dijalankan di bawah inisiatif MYStartup.
“MOSTI melalui Cradle komited untuk mewujudkan sebuah ekosistem yang mampan dan inklusif serta  melihat setiap komuniti startup tempatan berkembang selain mempunyai daya saing yang tinggi,” katanya dalam kenyataan yang dikeluarkan di sini.

Selain itu, MYStartup juga turut memperkenalkan MYStartup Dev, sebuah platfom digital yang direka khas untuk menghubungkan bakat teknologi digital dengan rakan kongsi ekosistem dan program peningkatan kemahiran.

MYStartup Dev akan memberi panduan tentang peningkatan kerjaya, membina rangkaian dengan pakar industri, kemahiran dan teknologi baharu, serta meluaskan potensi bakat-bakat teknologi muda tempatan.
Mengulas mengenai program berkenaan, Menteri Sains, Teknologi dan Inovasi, Chang Lih Kang menjelaskan, MYStartup NXT akan diperluaskan ke seluruh negara, bermula dari Cyberjaya, Sarawak, Pulau Pinang, dan seterusnya akan berakhir di Sabah.
Tambah beliau, persidangan mikro ini bertujuan untuk meningkatkan penglibatan startup tempatan di seluruh Malaysia, memberi akses yang lebih meluas kepada sokongan dan faedah ekosistem startup, serta membantu pertumbuhan syarikat.
MYStartup menyasarkan untuk mewujudkan lebih daripada 5,000 startup berkualiti menjelang tahun 2030.
“MYStartup NXT bertujuan membudayakan inovasi yang boleh dan mudah untuk diakses dalam usaha kerajaan menyokong pembangunan start up dalam jangka panjang.
“Kuala Lumpur merupakan salah satu daripada 25 ekosistem startup dunia yang sedang berkembang. Oleh itu, terdapat potensi yang besar untuk bandar-bandar lain di Malaysia yang boleh dibangunkan untuk menjadi hab kepada pengasas-pengasas startup. -KOSMO!ONLINE


Perbicaraan pengasas Kumpulan Zikir Asmaul Husna ditangguh
Oleh KOSMO!

10 Mei 2023, 5:04 pm
SEREMBAN – Perbicaraan terhadap pengasas Kumpulan Zikir Asmaul Husna, Wan Maseri Wan Mohd., 59, di Mahkamah Tinggi Syariah Seremban di sini hari ini yang berdepan pertuduhan menyebarkan menyebarkan ajaran salah ditangguhkan pada satu tarikh yang akan dimaklumkan.
Hakim Syarie, Ruzita Ramli, membuat keputusan tersebut bagi memberikan ruang secukupnya kepada peguam tertuduh yang baru dilantik, Yusof Rahmat untuk mendapatkan arahan lanjut daripada anak guamnya itu.
Terdahulu, Yusof memohon daripada mahkamah untuk pihaknya mendapatkan dokumen berkaitan kes daripada pihak pendakwaan. Ia bagi proses penyediaan pembelaan kes tersebut serta representasi kepada pendakwaan.
Pada 28 Februari lalu, Wan Maseri didakwa di Mahkamah Tinggi Syariah Seremban di sini atas pertuduhan menyebarkan ajaran salah kepada sekumpulan orang Islam dengan menyatakan dirinya adalah jurutaip Allah.
Tertuduh, bagaimanapun mengaku tidak bersalah atas pertuduhan tersebut.
Mengikut pertuduhan, Wan Maseri didakwa menyebarkan ajaran salah kepada sekumpulan orang Islam dengan menyatakan antara lain bahawa dirinya adalah jurutaip Allah, roh manusia daripada zat Allah dan segala tindakan adalah berdasarkan arahan terus dari Allah.

Kesalahan itu dilakukan lebih kurang pukul 9.45 pagi di sebuah rumah di Kampung Nuri Balai Panjang, Johol di Kuala Pilah pada 27 Februari 2023.
Sehubungan itu, tertuduh didakwa melakukan kesalahan mengikut Seksyen 52 Enakmen Jenayah Syariah (Negeri Sembilan) 1992 pindaan 2019.
Wan Maseri kini menjalani hukuman penjara di Penjara Kajang selepas dia pada 28 Februari lalu dijatuhkan hukuman penjara selama setahun dan denda sebanyak RM3,000 oleh Mahkamah Rendah Syariah Kuala Pilah.
Hukuman tersebut selepas dia mengaku bersalah mengajar agama tanpa tauliah di lokasi dan tarikh yang sama.


100 pelajar asnaf Sabah terima sumbangan wakalah zakat RM10,000
Oleh IVAN AMIRUL

10 Mei 2023, 5:07 pm
BEAUFORT – Prihatin dengan golongan pelajar asnaf yang berhadapan dengan kekangan kewangan untuk mendapatkan kelengkapan persekolahan, Yayasan Guru Malaysia Berhad (YGMB) mengambil inisiatif menyumbang wakalah zakat kepada pelajar di negeri ini.
Wakalah zakat yang pertama seumpamanya disumbangkan oleh YGMB di Sabah itu diharap akan dapat memberi manfaat kepada kira-kira 100 pelajar daripada golongan asnaf.
Pengerusi YGMB, Aminudin Adam berkata, sumbangan wakalah zakat berjumlah RM10,000 itu diharap dapat meringankan sedikit bebanan pelajar asnaf yang berhadapan kesukaran untuk menyediakan peralatan sekolah yang lengkap.
“Sumbangan yang diberikan itu sedikit-sebanyak diharap dapat memberi keceriaan kepada anak-anak golongan asnaf yang terpaksa ke sekolah dengan peralatan sekolah yang serba kekurangan.
“Dengan adanya, sumbangan zakat yang diberikan itu setidak-tidaknya membolehkan pelajar asnaf membeli kelengkapan baharu,” katanya semasa penyampaian wakalah zakat kepada pelajar asnaf negeri Sabah di Sekolah Menengah Kebangsaan (SMK) Beaufort 3, hari ini.
Sementara itu, Ketua Eksekutif YGMB, Datuk Wan Munadi Wan Mamat berkata, pihaknya melaksanakan pelbagai inisiatif untuk membantu warga pendidik yang menjadi ahli mereka.

Setakat ini, YGMB telah menyampaikan sumbangan wakalah zakat kepada negeri Sabah dan selepas ini di Pulau Pinang dan Johor.
Pada kali ini, sumbangan wakalah zakat diberikan menerusi Jabatan Pendidikan Negeri Sabah untuk diagih-agihkan kepada pelajar yang layak menerima wakalah zakat tersebut.
Sejak ditubuhkan pada 1994, YGMB telah memberi bantuan kewangan berjumlah RM25 juta di bawah pelbagai kategori skim keahlian di seluruh negara. – KOSMO! ONLINE


Wanita bengang kondom terpakai jatuh atas pokok tanaman
Oleh KOSMO!

10 Mei 2023, 5:24 pm
PETALING JAYA – Tinggal di kondominium tidak seindah yang disangka, malah pelbagai masalah yang di luar jangka boleh berlaku kepada penghuninya.
Terbaharu, seorang wanita meluahkan kekecewaan apabila mendapati kondom terpakai terjatuh atas pokok yang ditanam di kondominiumnya.
Menerusi perkongsian di Twitter @mimierhmn, dua foto dikongsi wanita berkenaan menunjukkan satu kondom terpakai terselit di pokok Ajinomoto kesayangannya.
“Pesanan ikhlas ya anak-anak. Jangan la buang kondom dekat (melalui) tingkap kalau hidup di kondominium atau apartmen.
“Jatuh atas pokok, aku boleh la nak godek-godek bagi masuk plastik tanpa guna tangan. Tapi kalau jatuh atas compressor aircond, siapa nak kutip?” soalnya.
Perkongsian tersebut turut mendapat perhatian pengguna media sosial dan ramai juga turut berkongsi pengalaman sama mereka mengenai kejadian tersebut.

“Kenapa warna dah nampak coklat tu? Kotor betullah. Kalau duduk di rumah tinggi memang macam ni kena hadap. Elok buat ujian DNA ni,” kata seorang pengguna media sosial.
“Kena letak memo di setiap tingkat, tulis kalau ada ada jatuh lagi ujian DNA bakal dilakukan. Aku pernah kena, tapi atas cermin belakang kereta. Aku selamba je bawa pergi kerja,” kata Mahmustapa. – KOSMO! ONLINE.


Harga RON95, RON97 kekal
Oleh MOHD RIDZAUDDIN ROSLAN

10 Mei 2023, 5:30 pm
PUTRAJAYA – Harga runcit bagi petrol RON95 kekal pada paras RM2.05 seliter selain harga RON97 juga turut dilaporkan pada paras sama iaitu RM3.35 seliter bagi tempoh 11 hingga 17 Mei depan.
Kementerian Kewangan berkata, pengekalan harga bagi tempoh berkenaan turut melibatkan harga diesel apabila kekal pada paras RM2.15 seliter.
Katanya, penetapan harga runcit produk petroleum secara mingguan itu dibuat menggunakan formula Automatic Pricing Mechanism.
“Bagi melindungi pengguna daripada kesan kenaikan harga sebenar minyak di pasaran global, kerajaan masih mengekalkan harga runcit petrol RON95 pada paras harga siling RM2.05 seliter dan diesel RM2.15 seliter.
“Ia dikekalkan meskipun harga pasaran sebenar bagi kedua-dua produk telah melebihi paras harga siling yang telah ditetapkan,” katanya dalam kenyataan di sini tadi.
Katanya, kerajaan juga akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – KOSMO! ONLINE


Selangor hilang 600,000 ekor ayam setahun, desak subsidi sekata
Oleh MOHD YUNUS YAKKUB

10 Mei 2023, 4:47 pm
KUALA SELANGOR – Selangor telah kehilangan pembekalan ayam hampir 600,000 ekor setahun apabila penternaknya gulung tikar kerana tidak mampu menanggung kos operasinya.
Situasi diburukkan apabila pembahagian subsidi kerajaan sebanyak 80 sen bagi seekor ayam yang tidak sekata dengan 70 sen diberikan kepada pihak integrator (syarikat pembekal) dan selebihnya 10 sen kepada penternak.
Pengerusi Persatuan Penternak Ayam Selangor, Muzamri Soib berkata, penternak ayam adalah golongan berisiko kerana perlu menampung pelbagai kos seperti makanan, ubatan, penyelenggaraan reban di samping kesukaran mendapatkan pekerja dalam bidang ternakan.
Katanya, musim penghasilan ayam juga telah menurun kepada empat musim berbanding tujuh sebelum ini.
“Kita mempunyai 71 penternak berdaftar dengan 20 peratus daripadanya ada terkesan dan gulung tikar. Mereka ini mengeluarkan 100,000 ekor semusim.
“Kami risau sekiranya berterusan termasuk pembahagian subsidi tidak sekata menyebabkan ramai ‘merobohkan’ reban,” katanya ketika ditemui pemberita hari ini.

Terdahulu beliau hadir majlis rumah terbuka Persatuan Penternakan ayam Selangor yang turut disertai Setiausaha Persatuan Penternak Haiwan Negeri Johor Utara, Lim Leong Tuan dan Pengerusi Persatuan Penternak Melayu Pahang, Jamaludin Abd. Ghani di De Palma Eco Resort di sini.
Muzamri turut memberitahu berdasarkan data Jabatan Perangkaan bahawa kos menternak ayam adalah RM6.40 sekilogram manakala dengan harga jualan ladang RM5.70.
Justeru, kata beliau, adalah wajar pembahagian sekata atau 50 peratus bagi setiap integrator dan penternak dilakukan bagi konsep menang-menang.
“Perkara telah berulang kali dipanjangkan kepada Menteri dan Ketua Setiausaha Kementerian Pertanian dan Keterjaminan Makanan namun dipandang sepi.
“Ini membuat kami jelas kecewa dan terkilan yang menjejaskan operasi dan pembekalan bukan sahaja di Selangor malah seluruh negara,” katanya. -KOSMO!ONLINE


Sampah tular di Pantai Tok Bali atas kawasan tanah persendirian
Oleh ROSMIZAN RESDI

10 Mei 2023, 4:56 pm
KOTA BHARU – Kerajaan negeri menegaskan lambakan sampah sarap di Pantai Bisikan Bayu, Tok Bali dekat Pasir Puteh yang tular di sosial baru-baru ini melibatkan tanah persendirian dan bukan di bawah seliaan pihak berkuasa tempatan (PBT).
Pengerusi Jawatankuasa Kerajaan Tempatan, Perumahan dan Kesihatan negeri, Datuk Dr. Izani Husin berkata, kebersihan di sekitar kawasan pantai di Tok Bali sentiasa terjaga kerana pihaknya telah melantik kontraktor yang bertanggungjawab menjalankan rutin mengutip sampah.
Menurutnya, meskipun ada tanah di pantai berkenaan adalah milik persendirian, pihaknya sudah mengarahkan PBT untuk membersihkan kawasan itu.
“Ada dua kawasan di pantai tersebut iaitu sebahagiannya di bawah seliaan PBT dan sebelah lagi tanah milik persendirian. Jadi, kawasan yang telah tular di media sosial itu adalah tanah milik persendirian.
“Meskipun ia tanah milik persendirian, kita telah arahkan PBT untuk membersihkan kawasan berkenaan dan diharap semua pihak dapat bertanggungjawab menjaga kebersihan,” katanya pada sidang akhbar selepas merasmikan Majlis Sambutan Hari Autisme Sedunia Peringkat Negeri Kelantan 2023 di Tunjong hari ini.
Kosmo! Online sebelum ini melaporkan, penyampai radio jelita, Hunny Madu, menzahirkan rasa kecewa apabila melihat tahap kebersihan di Pantai Tok Bali yang disifatkannya sangat menyedihkan.

Hunny atau nama lengkapnya Hani Farhana Mohd Hatim, 39, terpaksa membatalkan niatnya untuk menyinggah dan membeli aiskrim di tepi pantai setelah melihat keadaan persekitaran tersebut. – KOSMO! ONLINE


Sotong tumis Ira Kazar dipuji
Oleh MOHD. HAIKAL ISA

10 Mei 2023, 5:05 pm
PETALING JAYA – Memilih untuk mendiamkan diri sepanjang bergelar isteri kedua pengarah Syamsul Yusof, Ira Kazar rupa-rupanya kian mengasah bakat di dapur.
Ira atau nama sebenarnya, Faghirah Fatini Kazaruddin menunjukkan skil memasak dan mendapat pujian daripada kakak kandungnya, Yasmin Kazar.
“Tak sangka sedapnya Ira Kazar masak,” kongsi Yasmin menerusi perkongsian dalam Instastory.
Turut disertakan adalah sekeping foto juadah disediakan Ira, 28, iaitu sotong tumis.
SOTONG tumis yang disediakan Ira Kazar mendapat pujian daripada kakak kandungnya, Yasmin Kazar.
Sehingga kini, anak kepada pelakon senior, Kazar Saisi itu terus mengunci mulut selepas bergelar isteri kepada Syamsul atau nama sebenarnya, Mohd. Syamsul Mohd. Yusof awal Januari lalu di Thailand.
Rentetan kemelut rumah tangga yang tercetus, madunya, Puteri Sarah bertindak mengambil tindakan undang-undang terhadapnya atas keterlanjuran kata yang berlaku sebelum ini.
Sarah atau nama lengkapnya Puteri Sarah Liyana Megat Kamaruddin berkata, dia sekali-kali tidak akan menarik balik kes saman berkenaan.

Disebabkan itu, perceraian yang sepatutnya berlaku melibatkan Sarah dan Syamsul sebelum ini tidak dapat direalisasikan atas sebab-sebab tertentu termasuk keputusan pelakon drama rantaian, Andai Itu Takdirnya meneruskan hasrat menyaman madunya. – KOSMO! ONLINE


Emma Maembong timang anak kedua
Oleh NUR EMIRA SAIZALI

10 Mei 2023, 5:07 pm
PETALING JAYA – Aktres Emma Maembong selamat melahirkan cahaya mata kedua hari ini.
Berita gembira itu dikongsi oleh suaminya, Muhammad Shazli Azhar yang bersyukur isterinya selamat melahirkan seorang bayi lelaki.
“Alhamdulillah, kami dikurniakan seorang lagi bayi lelaki dengan berat 3.4 kilogram.
“Kelahiran normal, Allah Maha Besar. Shariq Gabriel sudah menjadi seorang abang,” katanya dalam satu entri
Shazli bagaimanapun tidak berkongsi nama anak lelaki keduanya dalam entri tersebut.
Pada Mac lalu, Emma berkongsi kepada umum bakal menimang cahaya mata lelaki kedua sekaligus menyangkal ramalan ramai jantina bayinya ialah perempuan.

Emma juga pelakon drama Nusyuz Berkiblat Cinta itu mendirikan rumah tangga dengan juruterbang, Muhammad Shazli Azhar pada 20 Februari 2020.
Hasil perkahwinan itu, mereka dikurniakan seorang cahaya mata lelaki, Shariq yang kini berusia dua tahun. – KOSMO! ONLINE


Dikritik taja program hiburan, Aeril tenang ditegur netizen
Oleh MOHAMMAD SHAHEMY AZMI

10 Mei 2023, 4:17 pm
PETALING JAYA – Gara-gara melabur sehingga jutaan ringgit untuk menaja program nyanyian, Big Stage musim kelima (BS5), pasangan selebritri Wawa Zainal dan suami, Aeril Zafrel teruk dikritik netizen kerana sanggup ‘menabur’ duit untuk program berbentuk hiburan.
Menerusi beberapa komen netizen yang dikongsikan Aeril dalam Instagram, dia dan isterinya dikatakan pasangan yang ‘rugi’ kerana menaja sebuah program yang dianggap tidak berfaedah.
Sekadar mahu membetulkan tanggapan segelintir masyarakat, Aeril dengan hati terbuka dan berterima kasih tampil berkongsi kenyataan apabila memberitahu tujuannya menaja BS5 juga adalah demi kelangsungan rezeki peniaga yang menjual produk kosmetik jenamanya.
“Alhamdulillah terima kasih atas teguran. Kami berdua menerima dengan hati terbuka. Terima kasih kerana saling mengingati.
“Sebagai peniaga, kami memang harus keluarkan modal untuk marketing (pemasaran). Mungkin ada yang tidak faham, sebagai peniaga, marketing ini perlu bagi membantu penjual (reseller) kami meningkatkan jualan sekali gus membantu menaiktaraf kehidupan mereka,” jelasnya.
Menyentuh tentang amalan (dosa dan pahala), pelakon berusia 35 tahun itu enggan bercakap panjang lebar mengenainya kerana perkara tersebut adalah antara dirinya dan juga Tuhan.

Kata bapa kepada empat orang cahaya mata itu lagi, dia memilih untuk tidak berkongsi segala amalan yang dilakukan dalam laman sosial kerana merasakan tiada keperluan untuk dia berbuat demikian.
“Mengenai amalan, biarlah antara saya dengan Tuhan. Bukan fokus utama kami untuk selalu berkongsi (amalan) dalam laman sosial.
“Apa-apa pun, semoga kita sama-sama mendapat syurga Allah SWT kerana setiap orang mempunyai cara dan ‘tiket’ pintu syurga mereka sendiri,” katanya.
Terdahulu, Wawa dan Aeril dilaporkan berhabis jutaan ringgit demi menaja BS5 menerusi perniagaan diasaskan mereka, Wawa Cosmetics.
Pembabitan suami isteri dalam program tersebut sekali gus menjadikan mereka sebagai artis pertama yang menaja BS5 yang sebelum ini dimonopoli oleh usahawan kosmetik.
Wawa, 32, atau nama sebenarnya Nur Hawa Zainal Abidin berkata, dia teruja apabila dipelawa menjadi penaja utama kerana beranggapan Big Stage adalah program yang kian dikenali dan mempunyai pengikut tersendiri. – KOSMO! ONLINE


Dua gerai haram jual air ketum diroboh
Oleh AZAHAR HASHIM

10 Mei 2023, 3:56 pm
KULIM – Dua buah gerai yang dibina secara haram dan disyaki menjadi lokasi menjual serta minum air ketum dirobohkan dalam Operasi Roboh di Padang Serai, di sini hari ini.
Operasi bermula pukul 9 pagi tadi itu dilakukan oleh 70 kakitangan Majlis Perbandaran Kulim Kedah (MPKK), Syarikat Air Darul Aman (SADA), Tenaga Nasional Berhad (TNB) serta anggota polis di dua lokasi berasingan di Taman Ria dan Taman Serai Wangi.
Ketua Polis Daerah Kulim, Superintendan Mohd. Redzuan Salleh berkata, operasi dilakukan mengikut Seksyen 72 (1) Akta Jalan Parit dan Bangunan 1974 (Akta 133) kerana dua gerai tersebut didirikan tanpa kebenaran.
Katanya, selain mengambil tindakan meroboh struktur gerai, penguat kuasa juga memotong bekalan air dan elektrik yang disambung ke gerai tersebut.
“Tindakan ini juga dilakukan selepas dua gerai itu sudah beberapa kali diserbu dengan melibatkan rampasan air ketum sejak tahun lalu,” katanya pada sidang akhbar di sini hari ini.
Kata beliau, pihak MPKK sudah memberikan notis kepada pemilik dua gerai tersebut iaitu notis meruntuhkan premis pada 25 Januari lalu seterusnya notis mengosongkan bangunan pada 27 Februari lepas.

“Notis mengosongkan bangunan tamat dalam tempoh 30 hari dari tarikh diserah, namun tiada maklum balas daripada pemilik dua gerai berkenaan,” ujarnya. – KOSMO! ONLINE


Pasukan aerobatik 5 negara bakal gegarkan pertunjukan udara LIMA’23
Oleh HARRITH HISHAM

10 Mei 2023, 4:05 pm
KUALA LUMPUR – Sebanyak lima pasukan aerobatik yang dihantar bagi pertunjukan udara bakal menggegarkan Pameran Antarabangsa Maritim dan Aeroangkasa Langkawi 2023 (LIMA ’23) yang akan berlangsung pada 23 Mei ini.
Panglima Angkatan Tentera (PAT), Jeneral Tan Sri Affendi Buang berkata, terdapat lima negara telah bersetuju untuk menyertai pertunjukan terbabit.
Menurut Affendi, antaranya adalah pasukan dari Indonesia, China, Emiriah Arab Bersatu (UAE), Korea Selatan dan Russia.
“Untuk LIMA’23 tahun ini, kita jangka segmen pertunjukan udara amat meriah sebab biasanya kalau ada lima negara buat sekali ini, Kita boleh nampak semangat mereka untuk bertanding.
“Bagaimanpun, kita akan pastikan mereka laksana pertunjukan tersebut mengikut peraturan keselamatan.
“Jadi, dalam tempoh masa dua jam itu, kita akan melihat sesuatu pertunjukan yang boleh disifatkan sebagai menggerunkan,” katanya.

Beliau berkata demikian ketika ditemui Majlis Sambutan Hari Raya Aidilfitri Angkatan Tentera Malaysia (ATM) di Wisma Perwira, di sini hari ini.
Dalam pada itu, Affendi berkata, keadaan cuaca panas dan kurang hujan ketika ini dilihat tidak menganggu persiapan LIMA’23.
Bagaimanapun, jelasnya, orang ramai dinasihatkan untuk bersedia dengan membawa payung serta air yang secukupnya ketika menghadiri pameran berprestij itu.
“Kalau tak ada hujan adalah bonus tetapi kalau terlalu panas mungkin akan menghadkan kemampuan pengunjung untuk melihat pameran pesawat-pesawat.
“Namun, saya berharap cuaca panas di kawasan utara akan menurun sedikit kerana ia adalah di luar kawalan kita tetapi saya pasti ramai dahagakan pertunjukan LIMA tahun ini” ujarnya.
LIMA’23 bakal menyaksikan penyertaan lebih 600 pempamer melibatkan lebih 60 negara yang mana merupakan pameran terbesar pernah direkodkan. – KOSMO! ONLINE


PRN: BN pertimbang rakan sekutu pakai logo dacing
Oleh HARRITH HISHAM

10 Mei 2023, 4:42 pm
KUALA LUMPUR – Barisan Nasional (BN) kini sedang mempertimbang untuk membenarkan rakan sekutu parti itu menggunakan logo dacing sempena Pilihan Raya Negeri (PRN) yang akan datang.
Timbalan Pengerusi BN, Mohamad Hasan berkata, penggunaan logo dacing itu merupakan strategi pilihan raya yang dilihat boleh memberikan impak yang lebih baik.
“Dalam PRN enam negeri yang akan datang, BN telah memutuskan di peringkat Dewan Tertinggi bahawa kita akan menggunakan logo sendiri.
“Bagaimanapun, apa yang sedang kita pertimbangkan ketika ini ialah ada rakan sekutu yang mahu menggunakan lambang BN di negeri-negeri tertentu,” katanya.
Beliau berkata demikian selepas menghadiri Majlis sambutan Hari Raya Aidilfitri Angkatan Tentera Malaysia di Wisma Perwira, di sini hari ini
Mengulas lanjut, Mohamad berkata, pihaknya akan memastikan PRN yang akan datang dijadikan sebagai petunjuk sejauh mana sokongan pengundi terhadap BN.

“Daripada situ, kita akan menyusun semula langkah-langkah yang perlu dibuat bagi menghadapi Pilihan Raya Umum ke-16 akan datang,” ujarnya. – KOSMO! ONLINE


Merpati ‘sado’ tarik perhatian netizen
Oleh KOSMO!

10 Mei 2023, 4:26 pm
LONDON – Orang ramai tertarik melihat sebuah klip video yang memaparkan seekor burung merpati berbadan tegap dan tinggi yang kini tular di media sosial, lapor akhbar Daily Star semalam.
Video tular di Twitter pada hujung minggu lalu itu menunjukkan seorang pengguna menemui seekor burung merpati yang mempunyai ketinggian luar biasa.
“Seperti pelbagai jenis baka anjing, spesies merpati juga datang dalam pelbagai bentuk dan saiz seperti burung merpati pouter ini,” tulis akaun tersebut.
Jika sekilas pandang, merpati berbulu kelabu putih itu kelihatan sama seperti burung-burung lain yang boleh dilihat di jalanan.
Akan tetapi, ia sebenarnya lebih tinggi kerana memiliki kaki yang panjang dan bulu putih yang menutupi kakinya.
Ciri fizikal burung itu membuatkan netizen tertarik dan menyamakannya dengan watak dalam kartun animasi terkenal dengan berkata: “Adakah itu Pokemon?”

Namun, terdapat segelintir pengguna media sosial yang menjelaskan bahawa burung itu adalah daripada baka unik iaitu merpati pouter Inggeris. – Agensi


Kes buli TUDM: Anggota boleh dibuang kerja jika sah terlibat
Oleh HARRITH HISHAM

10 Mei 2023, 4:18 pm
KUALA LUMPUR – Mana-mana anggota yang disahkan terbabit dalam sebarang kes buli melibatkan agensi pertahanan boleh diambil tindakan sehingga dibuang kerja.
Menteri Pertahanan, Datuk Seri Mohamad Hasan berkata, kejadian buli itu tidak sepatutnya berlaku kerana ia bukan satu budaya yang biasa dilakukan.
“Tetapi perkara macam ini kadang-kadang berlaku. Malah di peringkat sekolah rendah juga ada kejadian buli. Jadi, kita harap supaya perkara-perkara ini elok diberhentikan.
“Kita akan menasihati anggota-anggota supaya jangan terlibat dengan perkara yang boleh menjadi kesalahan terutama dalam kita punya terma perkhidmatan.
“Namun, jika ia masih berlaku dan didapati ada anggota yang benar-benar terlibat dan tidak mengendahkan peraturan, kita tidak akan teragak-agak untuk mengambil tindakan sehingga membolehkan dia dibuang kerja” katanya.
Beliau berkata demikian ketika ditemui pada Majlis Sambutan Hari Raya Aidilfitri Angkatan Tentera Malaysia di Wisma Perwira, di sini hari ini.

Dalam pada itu, Mohamad memberitahu, siasatan kes berkenaan sedang dijalankan kedua-dua pihak iaitu Polis Diraja Malaysia (PDRM) dan Kementerian Pertahanan.
“Kita akan lihat nanti hasil daripada siasatan yang dilakukan kerana kita tak boleh terus menjurus kepada sesuatu perkara tanpa kita dapat tahu apa sebenarnya yang berlaku,” jelasnya.
Terdahulu, Kosmo! melaporkan polis bertindak memanggil lebih 10 individu untuk memberi keterangan berkaitan kes buli lima pelatih Tentera Udara Diraja Malaysia (TUDM) di Pangkalan Udara Kuantan pada 12 April lalu. – KOSMO! ONLINE


Terima kasih bahagia saya, walaupun cuma setahun – Nur Hazwanie
Oleh FARAHWAHIDA AHMAD

10 Mei 2023, 4:10 pm
TANGKAK – Seorang mangsa kemalangan yang maut di Kilometer 8, Jalan Lebuh Alor Gajah-Melaka Tengah- Jasin (AMJ), berhampiran Kesang, di sini semalam baru sahaja mendirikan rumahtangga kira-kira setahun lima bulan yang lalu.
Mangsa, Izzan Noorkhairuddin Noorsulizan, 20an, meninggalkan isterinya, Nur Hazwanie Afandi apabila dia terkorban dalam kemalangan jalan raya sewaktu menunggang motosikal.
“Assalamualaikum suami terima kasih untuk 1 tahun 5 bulan yg terindah..terima kasih menjadi suami dan anak yang baik.
“Terima kasih sebab bahagiakan insan bernama Nur Hazwanie Afandi. Terima kasih menjadi penyeri dalam rumahtangga kita. Terima kasih untuk segalanya.
“Tak terbalas jasa Abang. Lelaki terbaik dalam hidup ini. Abang akan selalu di hati sayang. Kasih sayang abang akan selalu terpahat di hati sayang,” katanya dalam hantaran di Facebook miliknya.
Tambah Nur Hazwanie, dia juga reda dan ikhlas akan pemergian suaminya walau amat sedih atas kejadian yang berlaku.

Dalam kejadian kemalangan tersebut, Izzan Noorkhairuddin disahkan meninggal dunia di lokasi kejadian akibat parah di kepala dan kaki kiri pada kira-kira pukul 9 pagi.
Menurut Pemangku Ketua Polis Daerah Tangkak, Deputi Superintendan Idris Abdul Rahman, kemalangan dipercayai berlaku ketika mangsa menunggang motosikal dari arah Melaka menuju ke Muar.
Beliau berkata, motosikal ditunggang mangsa kemudiannya cuba mengelak sebuah kereta Proton Saga di hadapannya namun gagal sebelum merempuh bahagian belakang.-KOSMO! ONLINE


Olahraga ada potensi ke pentas Olimpik
Oleh MUHAMMAD ZUHAILY BADLISHAH

10 Mei 2023, 3:51 pm
PUTRAJAYA – Atlet-atlet olahraga negara mempunyai potensi yang cukup besar untuk menyinar bukan sahaja di peringkat Asia Tenggara, malah benua Asia dan tidak mustahil sehingga ke pentas Olimpik kelak.
Demikian pandangan Menteri Belia dan Sukan, Hannah Yeoh susulan kejayaan kem olahraga negara meraih pingat emas 400 meter (m) lelaki dan wanita pada Sukan SEA Kemboja 2023 di Stadium Nasional Morodok Techo, Phnom Penh semalam.
Emas berganda Umar Osman dan Shereen Samson Vallabuoy mengulangi pencapaian Nordin Mohamed Jadi-Josephine Mary Singarayar pada Sukan SEA Jakarta 1987 dan Romzi Bakar-N. Manigamalay sewaktu Sukan SEA Jakarta 1997.
SHEREEN menamatkan penantian 24 tahun Malaysia memenangi pingat emas 400m wanita Sukan SEA di Stadium Nasional Morodok Techo semalam. – AMIR KHALID
“Kita sangat berbangga dengan pencapaian Shereen dan Umar kerana ia satu penantian yang begitu lama untuk mendapat dua emas ini. Barisan atlet muda sudah mula mendapatkan hasil untuk kita.
“Olahraga memang ada potensi yang bagus. Saya percaya dengan sokongan yang betul, mereka (atlet-atlet) boleh majukan sukan ini bukan sahaja di peringkat SEA tetapi Asia dan harap satu hari nanti boleh di Olimpik,” katanya.
Hannah yang ditemui media pada Majlis Rumah Terbuka Kementerian Belia dan Sukan hari ini, turut meluahkan keyakinan Malaysia berada pada landasan tepat untuk mencapai sasaran 40 emas di bumi Phnom Penh.

UMAR ceria bersama pingat emas dimenanginya pada Sukan SEA Kemboja 2023 di Stadium Nasional Morodok Techo semalam. – AMIR KHALID
Shereen, 25, terlebih dahulu menjuarai 400m wanita dengan catatan masa 52.53 saat (s) menewaskan dua atlet Vietnam, Nguyen Thi Huyen (53.27s) dan Nguyen Thi Hang (53.84s) yang masing-masing meraih perak serta gangsa.
Kejayaan itu membolehkan Shereen yang juga pemegang rekod 400m kebangsaan, menamatkan penantian 24 tahun untuk meraih emas acara itu sejak dimenangi N. Manimagalay pada edisi 1999 di Brunei.
Kemudian, giliran Umar, 20, mencipta sejarah baharu apabila memenangi 400m lelaki dengan masa 46.34s sekali gus memadam rekod kebangsaan, 46.41s berusia 22 tahun dilakukan Mohd. Zaiful Zainal Abidin pada 2001.
Umar menewaskan dua atlet Filipina yang memenangi pingat perak dan gangsa, Umajesty Wesley (46.52s) serta Frederick Cabatu (46.63s). – KOSMO! ONLINE


Lelaki perwatakan wanita luah kecewa ditinggalkan kekasih
Oleh KOSMO!

10 Mei 2023, 4:13 pm
PETALING JAYA – Seorang lelaki berperwatakan wanita meluahkan kekecewaan di media sosial difahamkan selepas ditinggalkan oleh teman lelakinya sendiri.
Menerusi perkongsian tersebut di Facebook yang tular ketika ini, seorang lelaki yang didakwa menggunakan nama Naz telah lari bersama pasangan lain.
Tangkap layar hantaran yang dilakukan lelaki tersebut di Facebook yang tular ketika ini.
“Jangan ingat kau boleh terlepas dan bahagia dengan orang lain, tinggalkan aku macam tu sahaja. Sedangkan aku merana, sakit, sedih ditipu kamu sebegini.Kau ingat senang ke aku nak ‘moveon’,” tulis individu tersebut.
Malah terdapat satu hantaran terbaharu yang menyatakan bekas teman lelakinya itu telah menemui pengganti selepas mereka berdua berpisah tidak sampai tempoh dua minggu.
“Aku tak akan biarkan kau bahagia di atas penderitaan orang lain, belum sampai dua minggu berpisah sudah ada pengganti. Sia-saia sahaja pengorbanan aku selama dua tahun,” ujarnya lagi.
Rata-rata pengguna media sosial yang telah lama mengikuti hubungan kedua-kedua lelaki tersebut turut meluahkan rasa geli hati dan kekecewaan mereka di media sosial.

“Aku juga kesal dengan hubungan kamu berdua, kesal bukan sebab perpisahan tetapi kesal kamu berdua berhubungan selama ini,” kata seorang pengguna media sosial.
“Tak apa la kalau macam tu, sila ‘move on’ tak ada apa yang nak disedihkan, ramai lagi pasangan yang ‘betul’ untuk anda pilih diluar sana,” kata Mat Ju Terah. – KOSMO! ONLINE.


MetMalaysia uji siren sistem amaran awal tsunami di Pahang esok
Oleh NURUL IRDINA SUMALI

10 Mei 2023, 4:32 pm
PETALING JAYA – Jabatan Meteorologi Malaysia (MetMalaysia) akan melaksanakan ujian siren Sistem Amaran Awal Tsunami Malaysia (SAATNM) di Pantai Teluk Cempedak, Kuantan, Pahang bermula 10 pagi hingga 12.30 tengah hari esok.
Justeru itu, MetMalaysia dalam satu hantaran di Facebook berkata, penduduk di kawasan sekitar diminta agar tidak panik sekiranya mendengar bunyi siren berkenaan.
“Ujian siren tersebut akan dilakukan di Pantai Teluk Cempedak. Orang ramai dinasihatkan agar tidak panik dengan bunyi siren tersebut kerana ia merupakan satu ujian sahaja.
“MetMalaysia akan memaklumkan jika terdapat sebarang pindaan,” katanya. – KOSMO! ONLINE


Sukan SEA Kemboja 2023: Malaysia akur tewas kepada Indonesia 1-3
Oleh MUHAMAD ARDIE PUTRA SUHAIMI

11 Mei 2023, 8:35 pm
PHNOM PENH – Harapan untuk menamatkan penantian 18 tahun untuk meraih pingat emas acara berpasukan lelaki tidak kesampaian selepas skuad badminton negara tewas 1-3 kepada seteru, Indonesia di pentas final sebentar tadi.
Pada saingan di Dewan Badminton, Morodok Techo itu, skuad negara bermula dengan baik apabila perseorangan lelaki negara, Leong Jun Hao mengejutkan taruhan terbaik lawan, Chico Aura Dwi Wardoyo dengan kemenangan 21-16, 21-13.
Bagaimanapun Indonesia kembali menyamakan kedudukan menjadi 1-1 beregu utama lawan, Shohibul Fikri dan Bagas Maulana menundukkan beregu lelaki negara, Beh Chun Meng-Goh Boon Zhe dengan keputusan 12-21, 20-22.
Harapan negara semakin tipis apabila Lee Shun Yang gagal beraksi di tahap sebenar mudah dijinakkan lawan, Christian Adinata dengan keputusan 17-21, 9-21.
Mata kemenangan Indonesia akhirnya dinoktahkan beregu lelaki mereka, Pramudya Kusumawardana-Yeremia Erich Rambitan yang diberikan tentangan sengit oleh Chia Weijie-Liew Xun dengan keputusan 21-13, 16-21, 16-21.
Keputusan tersebut menyaksikan Malaysia terus kempunan untuk meraih pingat emas yang kali terakhir dimenangi pada edisi 2005 di Filipina. – KOSMO! ONLINE


Tiga beranak tinggal sehelai sepinggang rumah terbakar
Oleh AZIZAH SHAFIEI

11 Mei 2023, 9:15 pm
BERA – Tiga beranak tinggal sehelai sepinggang selepas rumah mereka musnah dalam kejadian kebakaran di Taman Merbau Indah, di sini, hari ini.
Ketua Balai Bomba dan Penyelamat Triang, Suhairul Ibrahim berkata, kejadian kira-kira pukul 4.50 petang itu menyebabkan rumah berkenaan musnah kira-kira 70 peratus.
“Bagaimanapun tiada kemalangan jiwa atau kecederaan dalam kejadian kebakaran itu.
“Punca kejadian dan jumlah kerugian masih dalam siasatan,”katanya di sini hari ini.
Menurutnya pihak bomba yang menerima panggilan mengenai kejadian pada pukul 4.58 petang tiba di lokasi kejadian pada pukul 5.07 petang.
Katanya, api berjaya dikawal pada pukul 5.53 petang dan kebakaran memusnahkan hampir keseluruhan rumah berkenaan. -KOSMO! ONLINE.


Wanita kemaruk cinta palsu rugi RM84,600
Oleh MOHAMAD FAIZAL HASHIM

11 Mei 2023, 10:17 pm
JOHOR BAHRU – Gara-gara terjerat cinta lelaki yang mendakwa menetap di United Kingdom (UK), seorang wanita mengalami kerugian RM84,600.
Ketua Polis Daerah Seri Alam, Superitendan Mohd. Sohaimi Ishak berkata, mangsa yang berusia 57 tahun itu berkenalan dengan lelaki yang dikenali sebagai Ahmad Adam menerusi Facebook sejak 25 Februari lalu.
Beliau berkata, selepas beberapa minggu berkomunikasi dengan lelaki berkenaan menerusi aplikasi WhatsApp, suspek menyatakan hasrat mahu pulang ke tanahair untuk mengahwini wanita itu.
“Mangsa kemudian dihubungi oleh seorang wanita mengaku sebagai pegawai Kastam memaklumkan Ahmad Adam ditahan kerana membawa wang (mata wang pound sterling) yang banyak.
“Mangsa diarahkan untuk membuat beberapa pembayaran bagi melepaskan lelaki itu. Mangsa melakukan lapan transaksi pembayaran ke akaun Bank Islam berjumlah keseluruhan RM84,600,” katanya dalam satu kenyataan hari ini.
Sohaimi berkata, mangsa hanya menyedari dirinya ditipu apabila kehabisan wang simpanan dan menceritakan perkara itu kepada ahli keluarganya.

Kes disiasat mengikut Seksyen 420 Kanun Keseksaan.-KOSMO! ONLINE.


Naib Ketua Wanita UMNO dilantik Pengerusi PTPTN baharu
Oleh HARRITH HISHAM

11 Mei 2023, 9:11 pm
PETALING JAYA – Naib Ketua Wanita UMNO, Datuk Norliza Abdul Rahim dilantik sebagai Pengerusi Perbadanan Tabung Pendidikan Tinggi Nasional (PTPTN) yang baharu.
Menteri Pendidikan Tinggi, Datuk Seri Mohamed Khaled Nordin berkata, pelantikan Norliza itu diharap dapat menerajui PTPTN dalam memperkasa fungsi dan peranannya bagi mengurus pembiayaan kewangan dan pinjaman pelajaran pendidikan tinggi dengan strategik.
“Beliau mempunyai pengalaman lebih 30 tahun dalam bidang pembangunan hartanah, pengurusan harta dan dasar perumahan awam merangkumi sektor kerajaan serta swasta.
“Tahniah dan selamat maju jaya diucapkan,” katanya dalam kenyataan hari ini.
Norliza sebelum ini dilaporkan pernah menjawat sebagai Pengerusi UDA Holdings Berhad (UDA).
Beliau juga memiliki ijazah Sarjana Pentadbiran Perniagaan (Perakaunan), Sarjana Muda Perancangan Kewangan Lanjutan dan Sarjana Muda Perdagangan dan Pengurusan (Perakaunan). – KOSMO! ONLINE.


Netizen cemburu wanita kongsi video berkemas bersama madu
Oleh KOSMO!

11 Mei 2023, 9:00 pm
JAKARTA – Seorang wanita di Lubuklinggau, wilayah Sumatera Selatan berkongsi aktiviti hariannya membuat kerja rumah bersama madunya, sehingga menimbulkan rasa cemburu dalam kalangan netizen, lapor portal berita Wolipop kelmarin.
Berdasarkan video  di laman TikTok, wanita dikenali sebagai Karlina itu memberitahu, dia dan isteri pertama  tinggal serumah selama setahun.
“Sebagai isteri kedua yang tinggal serumah dengan isteri pertama, ini adalah aktiviti kami setiap hari. Membantu isteri pertama menguruskan rumah,” demikian menurut keterangan video tersebut.
Video itu memaparkan Karlina dan madunya menyelesaikan urusan harian di rumah seperti menjemur pakaian, mengelap lantai dan menjaga restoran.
“Siapa cakap tidak bahagia? Kami sentiasa bahagia. Alhamdulillah, sudah setahun tinggal bersama, namun tidak pernah bergaduh,” kata Karlina ketika menjawab tuduhan netizen bahawa hidupnya tidak bahagia.
Terdapat juga pengguna media sosial yang menganggap Karlina berbohong dengan mengatakan bahawa dia adalah anak kepada wanita berkenaan (isteri pertama).

“Benar, itu suami saya. Memang dia sudah berusia,” jawabnya.
Video yang dimuat naik oleh Karlina menjadi tular dan menerima pelbagai komen.
“Kalau saya, lebih rela hidup sendiri. Banyak lagi cara untuk mengejar syurga selain berpoligami,” kata seorang netizen. – Agensi


Video pelajar dibelasah undang amarah orang ramai
Oleh KOSMO!

11 Mei 2023, 10:49 pm
PETALING JAYA – Satu video tular yang memaparkan seorang pelajar teruk dipukul sekumpulan pelajar lain telah mencetuskan kemarahan pelayar media.
Menerusi empat video yang dikongsikan oleh pemilik Instagram @_maisarahmazlan, kejadian tersebut dipercayai melibatkan pelajar di sebuah sekolah menengah di sekitar Kuala Lumpur.
“Kau tak ‘respect’!,” kata salah seorang pelajar sambil memukul mangsa bertalu-talu pada bahagian kepala dan juga badan.
Sehubungan itu, beberapa orang pelajar yang lain dilihat turut memukul mangsa bahkan ada yang cuba menghentikan pergaduhan sambil bergelak ketawa sesama mereka.
Setakat pukul 10 malam ini, video yang dimuat naik sejak empat jam yang lalu, telah dibanjiri dengan komen-komen orang ramai yang tidak berpuas hati dengan pelajar-pelajar yang acah ‘gangster’.
“Yang lain tengok je tak leraikan? Kena dekat keluarga aku mendapatlah semua orang,” kata @cla_nashiela.

“Semoga dapat keadilan, tak sanggup tengok habis video,”ujar @farhana_nik.
“Yang rakam sekali jangan biar terlepas,” tulis @Aisyakim. -KOSMO! ONLINE.


Pelaksanaan 5G tidak akan terjejas -Fahmi
Oleh TUAN NURHIDAYAH TUAN AB.GHANI

11 Mei 2023, 9:49 pm
KUALA LUMPUR – Menteri Komunikasi Digital, Fahmi Fadzil menegaskan bahawa pelaksanaan rangkaian 5G di Malaysia tidak akan terjejas susulan ekuiti dalam Digital Nasional Bhd (DNB) terhenti setelah kerajaan mengumumkan hala tuju baharu.
Fahmi berkata, DNB perlu memaklumkan kepada BURSA serta pemegang saham berkenaan perbincangan lama telah dihentikan yang mana ia perlu ditarik balik.
“Walaubagaimanapun, perbincangan baharu akan dimulakan sebab pada hari Isnin lalu saya telah adakan perbincangan bersama Kementerian Komunikasi Digital (KKD), Kementerian Kewangan (MOF), DNB, semua syarikat Telco termasuk Suruhanjaya Komunikasi Multimedia Malaysia (SKMM).
”Pasukan petugas (Taskforce) untuk pelaksanaan 5G akan duduk berbincang dengan semua yang terlibat bagi memastikan 80 peratus dapat dicapai menjelang penghujung tahun ini.
“Berkenaan ekuiti yang diminta oleh Telco, mereka minta perbincangan baharu dikeluarkan. Yang dikeluarkan sebelum ini adalah perbincangan lama,” katanya ketika Majlis Rumah Terbuka Aidilfitri di RTM, Angkasapuri di sini, malam.
Menurutnya, perbincangan baharu boleh dimulakan berikutan pengumuman yang dibuat pada Rabu dan disebabkan itu syarikat Telco bertindak sedemikian.

Tambahnya, setakat 30 April lalu beliai difahamkan pelaksanaan 5G telah mencecah sebanyak 61.7 peratus.
Terdahulu Telekom Malaysia Bhd (TM) telah mengeluarkan notis penamatan kepada (DNB), berkuat kuasa serta-merta, selaras dengan terma perjanjian langganan saham (SSA) untuk melanggan 20 peratus kepentingan ekuiti dalam DNB.
™ daIam satu makluman kepada Bursa Malaysia berkata, ia berikutan tarikh lanjutan untuk memenuhi semua syarat duluan (CP) di bawah SSA telah luput. -KOSMO! ONLINE.


Sukan SEA Kemboja 2023: Andre Anura sumbang emas ke-24
Oleh MUHAMAD ARDIE PUTRA SUHAIMI

11 Mei 2023, 8:24 pm
PHNOM PENH – Atlet lompat kijang negara, Andre Anura Anuar menepati ramalan apabila berjaya mempertahankan pingat emas dalam acara terbabit pada temasya Sukan SEA Kemboja 2023 di Stadium Nasional, Morodok Techo sebentar tadi.
Atlet kelahiran Sabah berusia 24 tahun itu melakukan catatan 16.06 meter untuk menewaskan dua wakil Filipina, Ronnie Auxilio Mapilay dikedudukan kedua manakala Mark Harry Aloto Diones melengkapkan kedudukan podium.
Ini adalah kali kelima berturut-turut Malaysia dapat menang acara lompat kijak sejak edisi 2015 hingga 2019 menerusi Hakimi Ismail.
Kata Andre, saingan kali ini agak sukar kerana cuaca panas di dalam stadium menyukarkan atlet untuk beri yang terbaik pada setiap lompatan.
“Saya telah cuba yang terbaik dan berharap untuk pecahkan rekod kebangsaan di sini, namun, ia tidak berjaya dilakukan. Namun, saya sangat gembira dengan kemenangan yang diraih,” katanya yang menjadi penyumbang pingat ke-24 Malaysia. – KOSMO! ONLINE


Lelaki ditemui lemas selepas tiga hari hilang
Oleh MOHD YUNUS YAKKUB

11 Mei 2023, 9:20 pm
KLANG – Seorang lelaki yang dilaporkan hilang sejak tiga hari lalu selepas terjun ke dalam sungai di Jambatan Kota Lama di sini, ditemui lemas hari ini.
Mayat lelaki yang berusia 50an ditemui kira-kira pukul 11.07 pagi di dalam perangkap sampah iaitu 500 meter dari lokasi dilaporkan hilang.
Penolong Pengarah Operasi Bomba Selangor, Hafisham Mohd. Noor berkata, laporan kehilangan lelaki itu diterima pada pukul 6.13 petang, Isnin lalu selepas mangsa terjun dalam sungai dan dipercayai hanyut.
Katanya, kerja-kerja pencarian telah dilakukan sejak hari kejadian termasuk menggunakan dua buah bot.
“Pekerja kontraktor kemudiannya telah menemui mayat mangsa di dalam perangkap sampah.
“Bomba kemudiannya bertindak mengeluarkan mangsa sebelum diserahkan kepada polis untuk tindakan selanjutnya,” jelasnya dalam kenyataan hari ini. -KOSMO! ONLINE.


Laluan sukar Harimau Malaya di Qatar
Oleh MUHAMMAD ZUHAILY BADLISHAH

11 Mei 2023, 8:43 pm
KUALA LUMPUR – Tugas sukar menanti Harimau Malaya apabila diundi menentang juara Asia dua kali, Korea Selatan, Jordan dan Bahrain dalam aksi Kumpulan E Piala Asia 2023 yang akan berlangsung di Qatar.
Undian itu pastinya meresahkan ketua jurulatih, Kim Pan-gon dalam merencana strategi bagi memastikan skuad negara berjaya melepasi peringkat kumpulan pada kejohanan bermula 12 Januari hingga 10 Februari 2024.
Ini kerana Malaysia masih belum berjaya mara ke pusingan kalah mati dalam tiga penampilan terakhir di pentas Piala Asia pada edisi 1976, 1980 dan 2007.
Pada majlis undian sebentar tadi, tuan rumah Qatar yang menjuarai edisi 2019, diundi bersama China, Tajikistan dan Lebanon dalam Kumpulan A, manakala Australia, Uzbekistan, Syria serta India beraksi di Kumpulan B.
Dua gergasi Asia iaitu Iran dan Emiriyah Arab Bersatu (UAE) akan berentap semasa sendiri selain Hong Kong serta Palestin dalam aksi Kumpulan C.
Laluan juara empat kali, Jepun yang mara ke pusingan 16 terbaik Piala Dunia Qatar 2022, dilihat lebih mudah apabila berdepan dua wakil Asia Tenggara, Vietnam dan Indonesia serta Iraq dalam aksi Kumpulan D.

Satu lagi wakil Asia Tenggara iaitu Thailand pula diundi bersama Arab Saudi, Kyrgyzstan dan Oman dalam kumpulan terakhir iaitu Kumpulan F. – KOSMO! ONLINE


Pelajar diugut pihak IPT jika viralkan isu tiada air di kampus
Oleh KOSMO!

11 Mei 2023, 7:28 pm
PETALING JAYA – Beberapa pelajar di sebuah institut pengajian tinggi (IPT) mendakwa mereka diugut oleh pihak kampus sekiranya menularkan isu ketiadaan bekalan air di kediaman mahasiswa.
Menerusi beberapa tangkap layar WhatsApp yang tular di Twitter sejak semalam, memaparkan luahan para pelajar yang kecewa apabila tiada tindakan dibuat oleh pihak IPT meskipun sudah beberapa hari mereka tidak mandi gara-gara ketiadaan air.
Lebih menyedihkan, mereka mendakwa turut diberikan amaran oleh pihak IPT kerana bimbang reputasi universiti terjejas.
Mereka juga mendakwa pihak IPT tidak pernah mengeluarkan apa-apa kenyataan mengenai isu itu.
“Setiap minggu mesti tiada air, orang mahu solat pun terpaksa berjimat air dalam baldi. Mana larat hari-hari angkat air dari bawah pergi tingkat 4.
“Ini satu penganiayaan dan penindasan kepada pelajar. Lama sudah kami bersabar, ini hak kami sebagai pelajar, hak kami yang bayar yuran. Pelajar bukan stres belajar sekarang ini, tapi stres tiada air,” luah salah seorang pelajar yang terkesan.

Dalam perkongsian yang lain, seorang wanita mendakwa adiknya yang merupakan seorang pelajar IPT di Sabah, berdepan dengan kesukaran menguruskan aktiviti hariannya kerana kolej yang diduduki terputus bekalan air.
Apa yang membuat wanita itu kesal lagi, apabila permohanan para pelajar untuk pensyarah mengadakan sesi pengajaran dan pembelajaran (PdP) secara dalam talian ditolak.
“Kelas seperti biasa, tidak perlu mandi, datang saja ke kelas. Tak perlu umumkan anda mandi atau tidak sebab kampus akan tetap tiada air, meskipun sehingga ke akhir sem,” kata pensyarah berkenaan. – KOSMO! ONLINE


Sedia jumpa penyerang, Kamal Adli mahukan jawapan
Oleh HANISAH SELAMAT

11 Mei 2023, 7:31 pm
KUALA LUMPUR – Masih dihantui trauma berdepan serangan yang nyaris membawa maut, Kamal Adli mengakui sedia ‘turun’ ke Singapura apabila dipanggil memberikan keterangan dalam perbicaraan di mahkamah.
Suami kepada pelakon Uqasha Senrose itu bersedia mengenepikan perasaan takut semata-mata mahu mendapatkan  kepastian mengenai punca diperlakukan dengan kejam si penyerang terbabit.
“Kalau diberi pilihan saya memang tak mahu pergi ke sana (Singapura) buat sementara waktu kerana masih belum hilang trauma.
“Tetapi kalau diperlukan, saya akan  beri kerjasama. Sebagai mangsa saya memang mahu pelaku itu diadili dengan hukuman setimpal.
“Sewaktu dipukul, saya ada tanya sebab apa dan dia senyap. Kerana itu saya tidak puas hati dan polis pula tidak menjelaskan secara terperinci, cuma memaklumkan berkaitan isu peribadi.
“Saya hanya menunggu perbicaraan dan berharap dapat jawapan, adakah dia sendiri atau ada orang hantar untuk pukul saya,” katanya kepada Kosmo! Online.

Pemilik nama sebenar Ahmad Kamal Ahmad Adli itu berkata demikian ketika ditemui pada pelancaran program terbitan Astro, Mega Spontan di sebuah hotel di sini, hari ini.
Pertama kali keluar berdepan media selepas berkurung hampir dua bulan di rumah, Kamal mendedahkan insiden tersebut turut menjejaskan kerjaya dan kehidupannya.
Luah Kamal lagi, dia terlalu takut apabila berada di tempat umum selain hilang kepercayaan terhadap orang sekeliling.
“Saya tidak pernah rasa trauma sebelum ini, tapi bila terkena baru tahu rasanya bagaimana sampai jadi takut keluar rumah dan tidak membuat apa-apa hantaran di media sosial.
“Rasanya sangat tidak seronok disebabkan saya lebih banyak berkurung di rumah. Saya pula jadi macam suri rumah, isteri keluar bekerja. Sepanjang dua bulan ini saya terpaksa lupakan beberapa tawaran kerja yang telah dipersetujui,” katanya.
Terdahulu, pada 13 Mac lalu Kamal mengalami kecederaan parah di bahagian kepala, muka, bawah mata dan badan selepas diserang seorang lelaki berusia 34 tahun menggunakan cota besi di Singapura.
Bintang drama Selepas Terlepasnya Akad itu kemudian dibawa ke hospital berdekatan untuk menerima rawatan dan menjalani pembedahan.
Susulan kejadian tersebut, penyerang berusia 33 tahun itu dikenakan dakwaan di Mahkamah Negeri Singapura pada 14 Mac lalu atas tuduhan mendatangkan kecederaan menggunakan senjata berbahaya.
Jika sabit kesalahan mengikut Seksyen 324 Kanun Keseksaan, lelaki itu boleh dihukum penjara sehingga tujuh tahun, denda, rotan atau mana-mana gabungan hukuman berkenaan. – KOSMO! ONLINE


Warga emas beli gigi palsu, dapat gigi mainan
Oleh KOSMO!

11 Mei 2023, 8:00 pm
SINGAPURA – Seorang warga emas gagal menghubungi penjual setelah membeli enam set gigi palsu berharga SGD$65 (RM289) tetapi sebaliknya menerima gigi mainan, lapor laman berita Mothership semalam.
Luo Tailan, 65, memberitahu bahawa dia melihat iklan gigi palsu di Facebook pada April lalu.
Menurut Tailan, produk gigi palsu itu ditawarkan pada harga yang menurutnya murah beserta promosi ‘beli tiga, percuma tiga’.
Video yang disertakan bersama iklan tersebut memberitahu bahawa pembeli yang mendapatkan tiga set gigi palsu bahagian atas akan mendapat satu set gigi palsu bahagian bawah.
Tertarik dengan tawaran itu, dia membeli enam set gigi palsu yang berharga SGD$65 (RM289).
Dua minggu kemudian, Tailan menerima bungkusan tersebut dan membayar semasa penghantaran. Dia kemudian terus membukanya dan mencuci gigi palsu itu.

Namun ketika ingin mencubanya, dia menyedari gigi palsu itu tidak boleh digunakan.
“Lebih mengejutkan, gigi palsu yang saya beli sama seperti mainan kanak-kanak,” ujarnya.
Tailan kecewa apabila dia gagal menghubungi penjual itu.
Penjual kemudian membuang iklan di Facebook apabila Tailan membeli amaran kepada pengguna lain agar tidak membeli produk tersebut. – Agensi


JPDP siasat lanjut isu data bocor UiTM
Oleh MOHD. HUSNI MOHD. NOOR

11 Mei 2023, 7:23 pm
PUTRAJAYA – Jabatan Perlindungan Data Peribadi (JPDP) memandang serius insiden ketirisan data peribadi lebih 11,000 orang pemohon Universiti Teknologi MARA (UiTM) seperti dilaporkan pengguna Twitter pada Selasa lalu.
Ketua Pengarahnya, Prof. Dr. Mohd Nazri Kama berkata, pihaknya telah menghubungi UiTM pada hari sama bagi mendapatkan maklum balas dan status pemilikan data yang terlibat.
Katanya, JPDP juga bekerjasama dengan CyberSecurity Malaysia (CSM) bagi menjalankan siasatan lanjut berhubung insiden berkenaan.
“Siasatan lanjut itu dibuat bagi mengenal pasti sama ada terdapat sebarang pelanggaran di bawah Akta Perlindungan Data Peribadi 2010 (Akta 709).
“Saya menggesa agar semua Pengguna Data untuk mematuhi Prinsip, Peraturan dan Standard Perlindungan Data Peribadi di bawah Akta 709,” katanya menerusi kenyataan akhbar hari ini. -KOSMO! ONLINE.


Sukan SEA Kemboja 2023: Irfan kekal ‘raja’ lempar cakera Asia Tenggara
Oleh MUHAMAD ARDIE PUTRA SUHAIMI

11 Mei 2023, 7:32 pm
PHNOM PENH – Jaguh lempar cakera negara, Irfan Shamsuddin mencipta sejarah peribadi apabila mengekalkan pingat emas buat kali ke-6 berturut-turut selepas mendominasi saingan di Stadium Nasional, Morodok Techo sebentar tadi.
Pada saingan itu, Irfan melakukan lemparan sejauh 57.83 meter (m) jauh meninggalkan pencabar lain untuk mempertahankan pingat emas keenam sejak edisi 2013 di Myanmar.
Pingat perak pula menjadi milik atlet Thailand, Kiadpradid Srisai (51.89m) manakala rakan senegaranya, Bandit Singhatongkul meraih gangsa (50.02m).
Bagaimanapun, Irfan mengakui agak ralat kerana lontaran pertama yang dilakukan telah dibatalkan oleh pegawai teknikal sedangkan lontaran tersebut boleh pecahkan rekod Sukan SEA.
“Saya telah melakukan lemparan sejauh 59.50m tetapi tidak dikira kerana kesilapan teknikal. Saya tidak tahu sama ada dia (pegawai teknikal) khayal patut angkat bendera putih tapi tak sedar mengangkat bendera merah.
“Mungkin, saya dapat cipta lebih 59 meter (menerusi lemparan tersebut) kerana saya memang mahu cipta rekod baharu memandangkan pada edisi sebelumnya saya mengalami kecederaan.

“Selepas lemparan pertama, saya cepat hilang tenaga jadi yang pertama adalah sangat penting. Saya sangat kecewa dan marah kerana sudah hilang tumpuan pada lemparan kedua dan seterusnya,” katanya.
Sebagai rekod, Irfan mula menguasai acara itu sejak edisi 2013 sebelum mempertahankannya di Singapura (2015), Kuala Lumpur (2017), Manila (2019), Vietnam(2022) dan terbaru adalah di Kemboja.


Peluang pemain golf remaja beraksi di RSGC
Oleh HARRITH HISHAM

11 Mei 2023, 7:23 pm
PETALING JAYA – Kejohanan Golf Jemputan Remaja 2023 anjuran ‘The Royal Selangor Golf Club’ (RSGC) bakal mempamerkan pemain golf amatur muda terbaik yang akan diadakan dari 7 hingga 9 Jun depan.
Kejohanan edisi ke-8 itu melibatkan kerjasama Yayasan Kecemerlangan Sukan Malaysia (SportExcel) dan merupakan acara jemputan bagi memberi peluang kepada pemain golf remaja.
Difahamkan, jemputan tersebut adalah untuk pemain elit SportExcel, juara negeri dan kelab, termasuk pemain terbaik serantau.
Selain itu, RSGC turut mensasarkan pemain amatur (lelaki dan perempuan berusia 18 tahun ke bawah), dengan handicap USGA 10.6 untuk kategori remaja lelaki dan handicap USGA 13.4 untuk kategori remaja perempuan.
Pengerusi Penganjur Kejohanan Golf Jemputan Remaja RSGC-SportExcel 2023, Ezani Abu Bakar berkata, dengan penganjuran acara tersebut, pihaknya komited dalam menyokong pembangunan golf remaja.
“Kami amat berbesar hati untuk sekali lagi mengalu-alukan rakan-rakan dari seluruh Malaysia dan di seluruh rantau ini untuk satu lagi edisi Kejohanan Golf Jemputan Remaja RSGC-SportExcel 2023.

“Ini adalah tahun ke-8 kejohanan tahunan ini dianjurkan dan ia merupakan acara yang istimewa bagi kami.
“Ia juga akan menjadi kerjasama pertama RSGC dengan SportExcel iaitu sebuah badan rasmi yang menyokong dan mempromosikan sukan golf remaja di Malaysia,” katanya dalam kenyataan hari ini.
Sehubungan itu, pemain golf remaja yang berminat untuk mengetahui lebih lanjut boleh layari http://jao.thersgc.com/ dan penyertaan ditutup pada 17 Mei ini. – KOSMO! ONLINE


LADA sasar kemasukan 300,000 pelancong sempena LIMA’23
Oleh NUR AMALINA AZMAN

11 Mei 2023, 7:50 pm
LANGKAWI – Lembaga Pembangunan Langkawi (LADA) menganggarkan kemasukan seramai 300,000 pelancong pada bulan Mei ini sempena penganjuran Pameran Antarabangsa Maritim dan Aeroangkasa Langkawi 2023 (LIMA’23).
Timbalan Ketua Pegawai Eksekutif (Sektor Perancangan dan Pembangunan) LADA, Wan Kamarul Faisal Wan Kamardin berkata, bagi tujuan itu, pihaknya giat melakukan persiapan menjelang pameran tersebut.
Katanya, kerja-kerja penyelenggaraan Dewan Pameran Antarabangsa Mahsuri (MIEC) yang menjadi tempat pameran berlangsung telah siap sepenuhnya pada 13 April lalu.
“Projek naik taraf dewan itu telah siap sepenuhnya pada 13 April lalu dan menelan belanja sebanyak RM45 juta.
“Antara skop kerja naik taraf dewan tersebut melibatkan penukaran sistem penyaman udara, penukaran sistem elektrik, beberapa kerja infrastruktur seperti naik taraf kawasan parkir di sekeliling dewan tersebut,” katanya ketika ditemui pada Majlis Aidilfitri Langkawi Best Wey! Di Kompleks LADA, di sini, hari ini.
Jelas beliau yang juga Pengerusi Sekretariat Infrastruktur dan Kebersihan LIMA’23 turut bekerjasama dengan agensi-agensi di Langkawi seperti Majlis Perbandaran Langkawi Bandaraya Pelancongan (MPLBP), Pejabat Daerah Langkawi, SW Corp, Jabatan Kerja Raya (JKR) bagi menjaga kebersihan di Langkawi.

“Antara usaha yang dilakukan adalah meningkatkan kadar kutipan sampah dan melantik petugas-petugas khas untuk membersihkan kawasan tumpuan di sekitar pulau ini.
“Walau bagaimanapun, kita masih mengharapkan masyarakat tempatan untuk menjaga kebersihan supaya nama baik Langkawi dan Malaysia dapat diterjemahkan kepada pelancong dan pempamer luar negara yang hadir sempena pameran tersebut,” ujarnya.- KOSMO! ONLINE.


58 pelajar terima manfaat biasiswa Yayasan LTAT-UIAM
Oleh HARRITH HISHAM

11 Mei 2023, 7:39 pm
KUALA LUMPUR – Seramai 58 pelajar terdiri daripada anak-anak warga dan veteran Angkatan Tentera Malaysia (ATM) menerima manfaat tajaan biasiswa di bawah Yayasan Lembaga Tabung Angkatan Tentera (LTAT) sejak 2016.
Ketua Eksekutif Yayasan LTAT, Datuk Dr. Mohd. Nizar Sudin berkata, jumlah itu melibatkan 53 penerima yang kini merupakan alumni termasuk lima pelajar yang sedang menuntut pengajian di Universiti Islam Antarabangsa Malaysia (UIAM).
Menurutnya, tajaan biasiswa Yayasan LTAT-UIAM Ummatic itu dibuat menerusi kolabrasi strategik ‘endownment fund’ (IEF) bagi membantu anak-anak warga dan veteran ATM.
“Sebelum ini, Yayasan LTAT menyuntik dana sebanyak RM5 juta bagi pembinaan Mahallah di kampus Gombak UIAM.
“Ia dibina bertujuan untuk menjana pendapatan menerusi hasil sewaan yang digunakan sebagai biasiswa pendidikan untuk anak anak ATM,” katanya ketika ditemui pada Majlis Rumah Terbuka Mahabbah Syawal LTAT, di Hotel Royal Chulan di sini hari ini.
Turut hadir, Menteri Pertahanan, Datuk Seri Mohamad Hasan dan Panglima Angkatan Tentera (PAT), Jeneral Tan Sri Affendi Buang serta sebahagian alumni dan penerima manfaat biasiswa Yayasan LTAT-UIAM.

Dalam pada itu, Mohd. Nizar memberitahu, permohonan biasiswa itu adalah terhad kepada 10 orang setiap semester, namun dibuka kepada semua kursus.
“Permohonan ini terbuka hanya kepada anak-anak warga ATM yang merupakan pelajar tahun kedua di UIAM. Jika tiada, kita akan buka kepada orang awam.
“Dari segi nilai tajaan, ia berdasarkan kepada kursus yang ditawarkan dan boleh mencecah sehingga RM20,000. Ia termasuklah elaun pengajian, buku dan elaun sara hidup,” jelasnya.
Terdahulu, Lebih 1,000 tetamu dilihat hadir bagi memeriahkan Majlis Rumah Terbuka Mahabbah Syawal LTAT di sini.
Majlis tersebut yang diadakan menerusi tiga sesi berlainan turut dihadiri kakitangan LTAT termasuk pihak subsidiari serta agensi media tempatan dan pemegang taruh. – KOSMO! ONLINE


Lelaki tunggang lembu jantan pada waktu malam
Oleh KOSMO!

11 Mei 2023, 7:30 pm
NEW DELHI – Sebuah klip video tular di media sosial India memaparkan seorang lelaki mabuk menunggang seekor lembu di sebatang jalan, lapor stesen penyiaran NDTV.
Tindakan lelaki yang cuba mencipta video tular itu mengakibatkan dia berdepan tindakan undang-undang.
Insiden itu bukan sahaja mencetuskan huru-hara pada waktu malam di Raishikesh, malah melibatkan salah laku terhadap haiwan.
Lelaki itu diberi amaran oleh polis supaya tidak melakukan aksi itu lagi pada masa hadapan.
Orang ramai terkejut dengan tindakan lelaki itu, malah ada yang membandingkannya dengan acara Jallikattu di mana orang ramai berebut mengejar seekor lembu yang dilepaskan. – Agensi


Lelaki maut ditembak miliki 21 rekod lampau
Oleh AZMI NORDIN

11 Mei 2023, 7:43 pm
SERDANG – Seorang lelaki ditemui maut ditembak ketika dalam perjalanan ke kenderaannya berhampiran medan selera Everyday Food Court, Jalan Bandar 1, Pusat Bandar Puchong, hari ini.
Ketua Polis Daerah Serdang, Asisten Komisioner A.A Anbalagan berkata, pihaknya menerima panggilan daripada seorang lelaki tempatan berhubung kejadian itu pada pukul 12.35 pagi.
Katanya, pengadu melihat mangsa terbaring berlumuran darah disyaki telah ditembak dan tidak sedarkan diri di lokasi kejadian.
“Siasatan awal mendapati mangsa yang berusia 31 tahun bersama rakan-rakannya pergi makan di medan selera tersebut pada pukul 10 malam, semalam.
“Setelah selesai makan pada pukul 12.35 pagi, mangsa berjalan kaki menuju ke kenderaan dan secara tiba-tiba dipercayai mangsa ditembak,” katanya dalam kenyataan hari ini.
Tambah Anbalagan, hasil pemeriksaan rekod mendapati mangsa mempunyai 21 rekod jenayah antaranya pernah dihukum di bawah Seksyen 395 Kanun Keseksaan dan 397 kanun yang sama.

Menurut beliau, mangsa juga pernah ditahan di bawah Akta Pencegahan Jenayah 1957 (POCA) dan Akta Kesalahan Keselamatan (Langkah-Langkah Khas) 2012 (SOSMA).
“Kami masih menunggu hasil laporan bedah siasat mangsa daripada Hospital Serdang. Motif pembunuhan masih belum dapat dikenal pasti, kes disiasat mengikut Seksyen 302 Kanun Keseksaan.
“Justeru itu, pihak polis masih menjalankan siasatan untuk mengesan suspek dan motif kejadian,” ujarnya. -KOSMO! ONLINE.


Pengurus tersenyum menang pertama kali FPL Kosmo!
Oleh SOPI SAMAILE

11 Mei 2023, 6:47 pm
AMIRUL HANIF MAT SAHAR
Mioi teruja muncul pemenang FPL Kosmo!
BERMULA sekadar hobi, pengurus pasukan Mioi, Amirul Hanif Mat Sahar sudah mampu mengukir senyuman apabila muncul sebagai salah seorang pemenang mingguan Liga Fantasi Kosmo! (FPL Kosmo!) minggu ke 35.
Sebagai peminat kepada permainan FPL, Amirul Hanif yang juga peminat tegar Liverpool banyak menyertai liga, namun tidak pernah menyangka mampu memperoleh kemenangan pada Fantasi Kosmo!.
“Kalau ikutkan, saya memang minat main Fantasi dan ada sertai banyak liga dan ini adalah kali pertama saya sertai Fantasi Kosmo!. Musim ini mungkin disebabkan kesibukan saya tidak mampu beri komitmen lebih.
“Namun, untuk minggu ke-35, saya sempat buat satu pertukaran dan jadikan Mohamed Salah sebagai kapten. Bagaimanapun, saya tidak letak harapan besar terhadap FPL Kosmo! dan hanya fokus ke pada liga kampung saya, kerana ketika ini saya sedang berada di tangga kelapan.
“Tetap benarlah kata orang, kalau sudah namanya rezeki, tidak akan ke mana. Alhamdulillah modal dapat balik, untung pun dapat. Alhamdulillah mungkin ini duit raya saya.

ISMAIL IBRAHIM
Guru KAFA menang kali pertama FPL Kosmo!
TUAH ternyata memihak pasukan Mike Stiffler apabila muncul lima pemenang mingguan ke-35 saingan Liga Fantasi Kosmo! (FPL Kosmo!) 2022/2023.
Apa tidaknya, pengurusnya, Ismail Ibrahim menjelaskan, sudah lebih empat minggu dia tidak sempat untuk menukar pemain sebab sibuk dengan jadual harian.
Namun, guru Kelas Agama dan Fardhu Ain (KAFA) di Putrajaya itu tidak menjangka menjadi antara pemenang sambil menyifatkan Mohamed Salah, Ivan Toney dan Harry Kane jadi faktor kemenangan.
“Tidak sangka tiba-tiba boleh menang. Jadi, bila dimaklumkan sebagai antara pemenang memang saya terkejut.
“Kemenangan kali pertama ini membuatkan saya gembira dan teruja. Mungkin sempat lagi untuk saya cuba minggu seterusnya walaupun baki perlawanan sudah tidak banyak,” katanya.

MUHAMMAD IZZUDIN ISMAIL
Kekura FC ambil pengalaman saingan FPL Kosmo! musim ini
PENGURUS pasukan Kekura FC, Muhammad Izzudin Ismail sedia menjadikan saingan Liga Fantasi Kosmo! (FPL Kosmo!) musim ini sebagai menimba pengalaman bagi cabaran musim depan.
Selepas lama mencuba, Kekura FC akhirnya menikmati kemenangan pertama selepas menjadi salah sebuah pasukan yang mengutip mata tertinggi mingguan bagi perlawanan minggu ke-35.
Izzudin mengakui terkejut dengan kemenangan tersebut kerana dia tidak menguruskan pasukan secara konsisten memandangkan perlu memberi komitmen terhadap pekerjaan hakiki.
“Ini pertama kali menang bagi saingan 2022/23, jadi memang tidak disangka-sangka kerana kadang-kadang ada terlepas pandang untuk ubah pasukan. Bagi saingan minggu ke-35, saya sempat untuk buat pertukaran pemain,” katanya.

ABDUL HALIM SALLEH
Berbaloi bayar RM50 sertai FPL Kosmo!
PENGURUS Mekar Sari FC, Abdul Halim Salleh langsung tidak menduga menjadi antara lima pemenang mata mingguan tertinggi bagi minggu ke-35 saingan Liga Fantasi Kosmo! (FPL Kosmo!).
Abdul Halim merasakan kejayaan itu berbaloi walaupun terpaksa menunggu lama sehingga minggu ke-35 selepas tertutup peluang untuk memenangi hadiah utama FPL musim ini.
“Rasa teruja, berbaloi sebab bayar RM50 untuk menyertai FPL Kosmo! kerana sekurang-kurangnya dapat semula modal walaupun niat awal saya memang mahu menang hadiah utama.
“Hadiah ditawarkan Kosmo! menarik tapi apabila banyak aksi awal musim terpaksa ditunda menyebabkan pasukan saya merudum, mujur hujung musim kian menjadi.
Pengurus dari Kepala Batas, Pulau Pinang itu menjelaskan, penjaga gol Arsenal, Aaron Ramsdale dan penyerang Liverpool, Mohamed Salah sebagai kapten membolehkan pasukannya mendapat banyak mata minggu 35.
“Saya sebenarnya tak sempat nak tengok pasukan sebab sibuk dengan kerja. Terkejut juga bila tengok mata tinggi, mungkin sebab Arsenal tak bolos dan Salah jaringkan gol,” jelasnya.

SUHAIME GERAN
Bukit Gambir gembira dapat ‘duit raya’
PENYERTAAN yang dianggap sekadar ‘suka-suka’ dalam saingan Liga Fantasi Kosmo! (FPL Kosmo!) membawa tuah buat pasukan Bukit Gambir apabila menjadi salah sebuah pasukan mengutip mata tertinggi pada minggu ke-35.
Pengurus pasukan, Suhaime Geran menganggap kemenangan itu sebagai kejutan memandangkan sudah mencuba sejak awal musim dan percaya ia sebagai rezeki kerana bakal menerima hadiah wang tunai RM200.
Masa yang digunakan untuk mengkaji prestasi pemain setiap minggu akhirnya membuahkan hasil kerana dia dapat menikmati kemenangan mingguan buat kali pertama bagi saingan 2022/23.
“Ini kemenangan pertama saya pada musim ini walaupun sudah di penghujung, jadi ia memang tidak disangka-sangka. Perasaan sudah tentu gembira dan teruja kerana memang tidak letak harapan, main sekadar ‘suka-suka’.
“Memang perlukan masa untuk kaji pemain dan susun strategi pasukan. Mana-mana pemain yang bermain baik, memang saya akan ambil, saya anggap kemenangan ini sebagai duit raya,” kata Suhaime.


Gigi palsu melekat pada kek hari lahir
Oleh KOSMO!

11 Mei 2023, 5:30 pm
WASHINGTON – Sebuah klip video tular di media sosial memaparkan situasi lucu gigi palsu milik seorang wanita melekat pada kek hari lahirnya, lapor akhbar New York Post semalam.
Klip video itu dikongsikan di laman TikTok dan setakat ini mendapat lebih 65 juta tontonan.
Berdasarkan video tersebut,  wanita yang identitinya tidak didedahkan itu dilihat teruja untuk menikmati kek coklat yang dipercayai merupakan kek hari lahirnya.
Namun, ketika dia cuba menggigit kek tersebut, gigi palsunya secara tidak sengaja melekat pada kek.
Wanita itu kemudian dilihat ketawa sebelum video tersebut berakhir. – Agensi


Pakistan bergolak, Islamabad kerah tentera
Oleh KOSMO!

11 Mei 2023, 5:35 pm
ISLAMABAD – Krisis politik Pakistan menjadi semakin buruk lewat semalam dengan lebih banyak protes ganas diadakan, manakala kerajaan mengerahkan tentera ketika bekas perdana menteri, Imran Khan direman selama lapan hari berhubung dakwaan rasuah baharu.
Imran ditangkap kelmarin semasa pendengaran rutin kesnya di Islamabad. Beliau dibawa ke sebuah lokasi rahsia.
Kebangkitan tersebut termasuk penangkapan beramai-ramai penunjuk perasaan berlaku selepas krisis politik di Pakistan berlarutan selama berbulan-bulan. Ia menyaksikan Imran yang ditumbangkan pada April tahun lalu, melancarkan kempen penentangan terhadap tentera Pakistan.
“Jika mereka fikir menangkap Imran Khan akan melemahkan moral kami, mereka silap besar. Kami berdiri bersama beliau sampai mati,” kata seorang penyokong, Niaz Ali di Peshawar di mana sebilangan monumen dan bangunan kerajaan dibakar.
Kabinet semalam meluluskan kerahan tentera di dua wilayah dan di ibu negara, Islamabad untuk mengembalikan keamanan, kata pejabat Perdana Menteri, Shehbaz Sharif dalam satu kenyataan.
Di bandar terbesar di Pakistan, Karachi, pasukan keselamatan menembak gas pemedih mata untuk mengusir penyokong parti politik pimpinan Imran, Parti Tehreek-e-Insaf (PKI), manakala penyokong PTI bertempur ganas dengan polis di Islamabad dan bandar-bandar lain. – AFP


Lelaki dendang lagu sedih di majlis kahwin bekas kekasih
Oleh KOSMO!

11 Mei 2023, 7:00 pm
JAKARTA – Sebuah video tular di media sosial Indonesia memaparkan situasi seorang lelaki menyanyikan lagu sedih bertemakan perpisahan pada majlis perkahwinan bekas kekasihnya, lapor portal berita Wolipop semalam.
Video  dikongsikan di laman TikTok itu menunjukkan lelaki bernama Bayu Kurniawan menyanyikan lagu berjudul Januari nyanyian Glenn Fredly pada majlis tersebut di Garut, wilayah Jawa Barat.
Ketika ingin memberikan ucapan kepada pasangan pengantin, dia turut dipeluk oleh ibu kepada wanita berkenaan.
“Selamat menempuh kehidupan baharu,” demikian menurut kenyataan pada video tersebut.
Menurut Bayu, meskipun sudah berpisah, dia reda dan sehingga kini tetap mempunyai hubungan baik dengan bekas kekasihnya.
“Datang ke majlis perkahwinan bekas kekasih. Keliru dengan perasaan sendiri. Ibu dia turut menangis, namun kami sudah saling ikhlas dan tetap mengekalkan hubungan baik,” ujar Bayu dalam  video tersebut.

Dia kemudian dilihat memberikan ucapan kepada pasangan pengantin sebelum bersalam dengan pengantin lelaki.
Video tersebut menjadi tular dan menerima pelbagai komen  netizen.
“Pengantin perempuan sangat profesional. Dia cuba untuk bersikap tenang. Saya sukakan sikapnya,” kata seorang netizen.
“Pokok pangkalnya, kedua-dua mereka sudah berdamai dengan masa lalu. Bagus sekali,” ujar netizen  lain.
Sementara itu, Bayu berkata, dia sekeluarga diundang ke majlis perkahwinan tersebut kerana kedua-dua keluarga masih mengekalkan hubungan baik sehingga kini.
“Kami memilih untuk berpisah dengan cara baik, jadi, tiada masalah antara kedua-dua pihak,” katanya. – Agensi


JBPM sahkan pelaku salah guna pili bomba di Kelantan dikompaun
Oleh AMREE AHMAD

11 Mei 2023, 7:19 pm
PUTRAJAYA – Jabatan Bomba dan Penyelamat Malaysia (JBPM) mengesahkan pihaknya mengeluarkan kompaun melibatkan isu tular kecurian air pada pili bomba di Kelantan baru-baru ini.
Menerusi kenyataan Bahagian Pengurusan Korporat JBPM hari ini berkata, penalti dikeluarkan Ketua Balai Bomba dan Penyelamat Rantau Panjang berdasarkan siasatan yang dilakukan oleh JBPM negeri itu.
“Pelaku, Tuan Salehuddin Tuan Mat dikompaun menurut Seksyen 26 Akta Perkhidmatan Bomba 1988 (Akta 341) iaitu kesalahan penyalahgunaan pili bomba,” katanya hari ini.
Mengulas lanjut, kenyataan itu berkata, status kes tersebut telah selesai di luar mahkamah dan pelaku mengaku salah serta membayar kompaun RM100 pada 8 Mei lalu.
JBPM menegaskan bahawa mengikut Seksyen 26 Akta Perkhidmatan Bomba 1988 (Akta 341) , ia adalah melakukan suatu kesalahan jika didapati sengaja menggunakan pili selain tujuan menentang kebakaran.
“Malah adalah salah sekiranya sesiapa menutup, mengepung atau menyembunyikan pili sehingga tempat itu sukar dipastikan atau mengganggu mana-mana pili bomba,” katanya.

Tambahnya, Seksyen 23 (1) Akta 341 juga menerangkan bahawa tiada seorang pun selain pihak berkuasa air boleh melakukan kerja menjejaskan pili itu atau aliran air kepadanya.
Pihak berkuasa air juga kena memberikan notis bertulis berkaitan kerja dilakukan kepada Pengarah JBPM negeri sekurang-kurangnya tujuh hari sebelum kerja itu boleh dimulakan.
Walau bagaimanapun, dalam situasi kecemasan pula, kerja itu boleh dilakukan terlebih dahulu tetapi notis hendaklah dikemukakan dengan segera kepada pengarah berkenaan.
Justeru kenyataan itu menambah, apa-apa kerja yang menjejaskan aliran air ke pili bomba turut perlu mendapat kelulusan dan persetujuan Pengarah JBPM negeri secara bertulis bagi memastikan operasi pemadaman kebakaran tidak terjejas.
“JBPM menasihatkan mana-mana pihak agar tidak sewenang-wenangnya menggunakan air pili sebagai cara penyelesaian isu kekurangan bekalan di kawasan tertentu, jika masyarakat terdesak memerlukan bekalan air, mereka hendaklah memohon mengikut saluran ditentukan,” ujarnya. – KOSMO! ONLINE


Belum muktamad guna logo dacing – Zahid
Oleh Abdul Rahman Razali

11 Mei 2023, 7:08 pm
Belum muktamad guna logo dacing – Zahid | 15 MINIT MMTV 11 MEI 2023


Warga emas mati di tepi jalan kerana strok haba
Oleh KOSMO!

11 Mei 2023, 6:24 pm
BANGKOK –  Seorang warga emas di Thailand yang dikenali ramai kerana kerap berkaki ayam sejauh 2 kilometer untuk meminta makanan dan wang, ditemui mati di tepi sebatang jalan di wilayah Udon Thani semalam, lapor laman berita Thaiger.
Boon, 81, ditemui dalam keadaan bogel dan dipercayai meninggal dunia akibat strok haba.
Pada pukul 9 pagi (waktu tempatan) semalam, pegawai penyiasat dari Balai Polis Na Kha, Ratpol Mora Rat diberitahu oleh penduduk kampung mengenai penemuan mayat di tepi sebatang jalan di kawasan Ban Ngoi-Ban Nakhon Kaew.
Ratpol dengan ditemani pasukan perubatan tiba di lokasi kejadian dan menemui mayat Boon dalam kedudukan mengerekot.
Pakaian milik wanita itu termasuk kain batik, baju-T, tongkat dan beg plastik yang mengandungi beberapa pakaian turut ditemui di sisinya.
Hasil bedah siasat mendapati dia mungkin meninggal dunia dua hari sebelum mayatnya ditemui selain tiada tanda pergelutan berlaku.

Boon juga dilaporkan meninggal dunia disebabkan strok haba akibat cuaca panas. Bajunya dipercayai ditanggalkan sendiri kerana terlalu panas dan ingin menyejukkan diri.
Boon menerima perhatian ramai apabila kisahnya dikongsikan di media sosial pada Julai tahun lalu sehingga membuatkan orang ramai simpati melihat keadaannya.
Pada hari dia dilaporkan hilang, Boon ada memberitahu anaknya bahawa dia ingin pergi ke rumah saudaranya yang sakit di sebuah kampung lain.
Tambah warga emas itu, dia boleh berjalan kaki ke situ dalam keadaan berkaki ayam dengan dibantu oleh tongkatnya. – Agensi


Sukan SEA Kemboja 2023: Singapura jadi ‘lauk’ skuad B-22 negara
Oleh MUHAMAD ARDIE PUTRA SUHAIMI

11 Mei 2023, 7:07 pm
PHNOM PENH – Skuad bawah 22 (B-22) negara mengotakan janji selepas menjadikan Singapura sebagai medan ‘lepas geram’ pada aksi terakhir Kumpulan B temasya Sukan SEA dengan kemenangan 7-0 di Stadium Prince sebentar tadi.
Pada aksi tersebut, skuad negara kendalian E. Elavarasan membuka jaringan menerusi ledakan cantik yang dilakukan T. Saravanan pada minit ke-14.
Penyerang muda Kuala Lumpur City (KL City), Haqimi Azmin menanduk gol kedua buat kem negara pada masa kecederaan babak pertama untuk meletakkan skuad muda Harimaua Malaya selesa 2-0 depan.
Bersambung pada separuh masa kedua, Saravanan sekali lagi mempamerkan belang selepas meledak dua gol pantas apda minit ke-48 dan ke-53 untuk melengkapkan hatrik peribadinya.
Saravanan yang berusia 22 tahun terus mengganas apabila berjaya menjaringkan gol keempat untuk meletakkan Malaysia mendahului 5-0 pada minit ke-62.
Ketika saingan seperti mahu berakhir dengan 5-0, kapten skuad muda negara, Mukhairi Ajmal mempunyai ‘idea’ lain apabila menjaringkan gol menerusi rembatan jarak jauh dua minit sebelum tamat masa sebenar.

Pemain gantian, Aiman Afif memastikan Malaysia dapat pulang ke tanah air dengan senyuman apabila merembat masuk gok ke-7 pada masa tambahan dengan keputusan 7-0 kekal sehingga tamat perlawanan.
Keputusan tersebut menyaksikan Malaysia mengakhiri peringkat kumpulan dengan enam mata selepas mengharungi empat perlawanan dengan Vietnam dan Thailand beraksi di peringkat separuh akhir nanti. – KOSMO! ONLINE


YGMB hulur dana RM25,000 buat pesakit kanser
Oleh KOSMO!

11 Mei 2023, 7:14 pm
GEORGE TOWN – Yayasan Guru Malaysia Berhad (YGMB) menyalurkan sumbangan sebanyak RM25,000 kepada seorang ahlinya yang juga warga pendidik di Pulau Pinang bagi meringankan beban merawat kos penyakit kanser payudara yang dihidapinya.
Ketua Pegawai Eksekutif (CEO) YGMB, Datuk Wan Munadi Wan Mamat berkata, jumlah itu tidak termasuk sumbangan sebanyak RM13,000 lagi yang turut diberikan kepada 10 guru dan 30 murid asnaf dari Sekolah Menengah Kebangsaan (SMK) Sungai Nibong dan SMK Bukit Jambul di sini.
Ujar beliau, sumbangan itu dibuat menerusi dana Wakalaf Zakat YGMB yang diperuntukkan khusus kepada warga pendidik dan pelajar-pelajar asnaf serta dari keluarga kurang berkemampuan.
Jelasnya, kesemua guru yang menerima sumbangan itu menghidap pelbagai jenis penyakit kritikal dan kini perlu menanggung kos rawatan hospital yang tinggi.
“Sehubungan itu, kita berharap sumbangan daripada YGMB kepada guru-guru kita di Pulau Pinang ini dapat meringankan beban yang ditanggung mereka khususnya dalam mendapatkan rawatan bagi penyakit kritikal yang dihidapi mereka.
“Bagi kanak-kanak asnaf dan kurang bernasib baik pula, kita berharap sumbangan ini dapat menceriakan dan membantu dari segi kos perbelanjaan persekolahan mereka sekali gus menghadirkan kegembiraan serta semangat yang tinggi untuk meneruskan sesi persekolahan,” katanya di sini hari ini.

Terdahulu, sumbangan daripada YGMB itu diserahkan kepada para penerima berkenaan oleh Menteri Pendidikan, Fadhlina Sidek pada majlis Rumah Terbuka Aidilfitri dan majlis penyerahan `mock cheque’ Program Wacana Ilmu `Apresiasi Pendidikan’ peringkat Pulau Pinang di sini hari ini.
Turut hadir ialah Pengerusi YGMB, Aminudin Adam dan Pengarah Pendidikan negeri, Abdul Rashid Abdul Samad.
Dalam pada itu, Wan Munadi memberitahu, pihaknya menyasarkan sebanyak RM50,000 dapat disumbangkan kepada warga pendidik dan pelajar asnaf di seluruh negara menerusi peruntukan zakat Wakalaf YGMB tersebut sepanjang tahun ini.
“Sasaran kita dalam masa terdekat ini adalah untuk memberi sumbangan kepada guru-guru di Johor yang sebelum ini terkesan akibat bencana banjir besar baru-baru ini.
“Selain itu, kita juga akan menyerahkan sumbangan menerusi zakat ini kepada guru-guru di Negeri Sembilan yang turut menghidap penyakit kritikal dalam masa terdekat,” tambahnya. – KOSMO! ONLINE